**ΘΕΜΑΤΙΚΗ ΕΝΟΤΗΤΑ: ΚΟΙΝΩΝΙΚΑ ΔΙΚΤΥΑ**

**ΕΠΑΝΑΛΗΨΗ ΘΕΩΡΙΑΣ: ΚΕΙΜΕΝΙΚΟΙ ΤΥΠΟΙ, ΤΡΟΠΙΚΟΤΗΤΕΣ**



Εικόνα που περιέχει φεστιβάλ, εκδήλωση, εξωτερικός χώρος/ύπαιθρος, πυροτεχνήματα

Περιγραφή που δημιουργήθηκε αυτόματα

***ΝΑ ΣΧΟΛΙΑΣΕΤΕ ΤΙΣ ΦΩΤΟΓΡΑΦΙΕΣ ΚΑΙ ΝΑ ΤΟΥΣ ΔΩΣΕΤΕ ΕΝΑΝ ΤΙΤΛΟ.***

**Μέσα κοινωνικής δικτύωσης (social media)**

Τα μέσα κοινωνικής δικτύωσης παρέχουν τη δυνατότητα αλληλεπίδρασης μεταξύ ατόμων μέσω διαδικτυακών υπηρεσιών που επιτρέπουν στους χρήστες τη δημιουργία ατομικών προφίλ, την επικοινωνία με άλλα άτομα μέλη της υπηρεσίας, καθώς και το μοίρασμα κάθε είδους ψηφιακών αρχείων (μουσικής, φωτογραφίας, κειμένου κ.ά.), αλλά και προσωπικών σκέψεων και συναισθημάτων.

Υπάρχει ήδη ένας μεγάλος αριθμός μέσων κοινωνικής δικτύωσης, όπως είναι ενδεικτικά το Instagram, το Facebook, το Twitter, το Flickr κ.ά., που συνεχώς αυξάνεται, παρέχοντας παρόμοιες ή πιο πρωτότυπες αντίστοιχες υπηρεσίες και προσελκύοντας ολοένα και μεγαλύτερο αριθμό χρηστών. Ήδη, άλλωστε, ο βαθμός διάδοσης και εδραίωσης των μέσων κοινωνικής δικτύωσης είναι εξαιρετικά μεγάλος, καθώς η πλειονότητα των χρηστών του διαδικτύου, και ιδίως των ατόμων νεότερης ηλικίας, χρησιμοποιεί ή επισκέπτεται ένα ή περισσότερα μέσα κοινωνικής δικτύωσης σε σχεδόν καθημερινή βάση.

Τα μέσα κοινωνικής δικτύωσης με το πλήθος δυνατοτήτων που προσφέρουν στους χρήστες έχουν αλλάξει δραστικά την έννοια της επικοινωνίας στη σύγχρονη εποχή, επηρεάζοντας σημαντικά, όχι μόνο τις **διαπροσωπικές** και **επαγγελματικές** σχέσεις, αλλά ακόμη και τις **διακρατικές**, αφού έχουν ενταχθεί πια στους τρόπους άσκησης της διπλωματίας. Όπως είναι φυσικό η επίδραση των μέσων κοινωνικής δικτύωσης μελετάται ήδη εδώ και αρκετά χρόνια, καθώς είναι προφανές πως θα συνεχίσουν να κυριαρχούν στην ανθρώπινη επικοινωνία, ανανεώνοντας κάθε φορά το χαρακτήρα της.

**Θετικά στοιχεία των μέσων κοινωνικής δικτύωσης**

- Ένα από τα προφανέστερα θετικά στοιχεία των μέσων κοινωνικής δικτύωσης είναι σαφώς η **δυνατότητα επικοινωνίας** που προσφέρουν -επικοινωνία που βασίζεται κυρίως στον γραπτό λόγο- , η οποία ξεπερνά πλήρως του τοπικούς περιορισμούς και φέρνει σ’ επαφή ανθρώπους απ’ όλα τα μέρη του κόσμου. Σε αντίθεση, μάλιστα, με τα παραδοσιακά μέσα επικοινωνίας, οι χρήστες έχουν την ευκαιρία να επικοινωνήσουν με άτομα που δεν γνωρίζουν προσωπικά, αλλά με τα οποία έχουν κοινά ενδιαφέροντα και παρόμοιες ανησυχίες. Η δυνατότητα αυτής της επικοινωνίας, που δεν απαιτεί κατ’ ανάγκη δια ζώσης γνωριμία, διευρύνει κατά πολύ τον κύκλο γνωστών κάθε ατόμου και του επιτρέπει να εντοπίσει ανθρώπους με τους οποίους έχει πολλά κοινά στοιχεία και ενδιαφέροντα.

- Τα μέσα κοινωνικής δικτύωσης μπορούν να αξιοποιηθούν και σε ό,τι αφορά την **επαγγελματική δραστηριότητα** του ατόμου, αφού του επιτρέπουν να διαμορφώσει μία ή περισσότερες σελίδες όπου θα προωθεί την επαγγελματική του ιδιότητα, αλλά και θα επικοινωνεί με πιθανούς πελάτες ή συνεργάτες. Αντιστοίχως, βέβαια, μπορεί να επιτευχθεί και η προώθηση μιας επιχείρησης, ενός καταστήματος ή ενός συλλόγου, εφόσον καθίσταται εύκολη τόσο η παροχή πληροφοριών όσο και η άμεση επικοινωνία με τους ενδιαφερόμενους.

- Τα μέσα κοινωνικής δικτύωσης έχουν αναδειχθεί τα τελευταία χρόνια σε σημαντικό **φορέα ενημέρωσης,** αφού επιτρέπουν αφενός την αναμετάδοση ειδήσεων από επίσημα ειδησεογραφικά πρακτορεία κι αφετέρου επειδή επιτρέπουν στους ίδιους τους χρήστες να καταγράφουν και να μεταδίδουν πληροφορίες για γεγονότα που συμβαίνουν στην πόλη ή την περιοχή τους. Αν ληφθεί, μάλιστα, υπόψη πως πολύ συχνά η ενημέρωση είναι ελεγχόμενη -και σε ορισμένες περιπτώσεις εντελώς καθοδηγούμενη-, τότε η συμβολή των μέσων κοινωνικής δικτύωσης είναι καθοριστική για τη διαμόρφωση μιας πραγματικής εικόνας για διάφορες καταστάσεις και γεγονότα. Σαφές παράδειγμα αποτελούν τα κράτη που περιορίζουν τις ελευθερίες των πολιτών τους κι έχουν υπό τον έλεγχό τους τα επίσημα μέσα ενημέρωσης.

- Τα μέσα κοινωνικής δικτύωσης επιτρέπουν την **ανταλλαγή ιδεών και απόψεων ανάμεσα σε πολίτες απ’ όλες τις χώρες**, λειτουργώντας έτσι ως μέσα διάδοσης και προώθησης της σκέψης και του πνευματικού πολιτισμού σε παγκόσμιο επίπεδο. Πλέον οι ιδέες και οι προβληματισμοί ενός μεμονωμένου ατόμου μπορούν να γίνουν κοινό κτήμα μέσα σε λίγες στιγμές, επιταχύνοντας τις αντίστοιχες ζυμώσεις που θα γίνονταν με πολύ πιο αργούς ρυθμούς, αν η διάδοση των ιδεών του επρόκειτο να πραγματοποιηθεί με παραδοσιακά μέσα, όπως είναι η έκδοση ενός βιβλίου ή η δημοσίευση ενός δοκιμίου.

- Οι πολίτες έχουν πλέον τη **δυνατότητα να παρακολουθούν, να σχολιάζουν και να αξιολογούν** πολύ πιο αποτελεσματικά τη δράση της εκάστοτε κυβέρνησης, γεγονός που προσφέρει στη δημοκρατία των ημερών μας μια πιο ουσιαστική διάσταση. Ενδεικτική, ως προς αυτό, είναι η δυνατότητα των πολιτών να οργανώσουν και να συντονίσουν δράσεις πανελλήνιας εμβέλειας προκειμένου να διαμαρτυρηθούν ή να εναντιωθούν σε μιαν απόφαση της κυβέρνησης που ζημιώνει το κοινωνικό σύνολο.

- Τα μέσα κοινωνικής δικτύωσης παρέχουν, επίσης, πολλαπλές **δυνατότητες ψυχαγωγίας**, εφόσον πλέον είναι εφικτό το μοίρασμα διάφορων εφαρμογών -που ενδέχεται να αποτελούν και προσωπικό δημιούργημα κάποιου χρήστη-, μουσικής, βίντεο, κειμένων, διαδικτυακών παιχνιδιών κ.ά., που επιτρέπουν τη χωρίς οικονομική επιβάρυνση διασκέδαση και ψυχαγωγία των χρηστών.

- Επιπλέον, τα μέσα κοινωνικής δικτύωσης επιτρέπουν στους χρήστες να **ενισχύουν τις μεταξύ τους σχέσεις**, καθώς τους δίνεται η ευκαιρία να συζητούν για τα συναισθήματα και τις εμπειρίες τους, απαλλαγμένοι από τη συστολή και το δισταγμό που δημιουργεί κάποτε η δια ζώσης επικοινωνία. Η εκμυστήρευση που προκύπτει οδηγεί συχνά στην εμβάθυνση των σχέσεων και την αλληλοϋποστήριξη.

**Οι αρνητικές πτυχές των μέσων κοινωνικής δικτύωσης**

Τα μέσα κοινωνικής δικτύωσης, ωστόσο, παρά τις ποικίλες δυνατότητες που προσφέρουν και παρά τις σαφείς θετικές επιδράσεις που έχουν επιφέρει στον τομέα της επικοινωνίας, ενέχουν και κάποιες αξιοσημείωτες αρνητικές πτυχές.

- **Συχνά οι χρήστες των μέσων κοινωνικής δικτύωσης αντί να τα χρησιμοποιούν επικουρικά στις διαπροσωπικές τους σχέσεις, φτάνουν στο σημείο να τις υποκαθιστούν με τη διαδικτυακή επικοινωνία**. Περιορίζουν, δηλαδή, δραστικά την άμεση επαφή και τη δια ζώσης συνομιλία και συναναστροφή, και προτιμούν την εικονική μορφή της επικοινωνίας, που επιτυγχάνεται με τα μέσα κοινωνικής δικτύωσης. Η επιλογή αυτή, όμως, **εντείνει το αίσθημα μοναξιάς,** καθώς η διαδικτυακή επικοινωνία δεν προσφέρει την αμεσότητα και τα ψυχολογικά οφέλη της πρόσωπο με πρόσωπο συνομιλίας. Ελλείπουν από αυτή όλα εκείνα τα στοιχεία που χαρακτηρίζουν την ανθρώπινη επαφή∙ οι χειρονομίες, τα βλέμματα, οι κινήσεις του σώματος, το άγγιγμα κ.λπ.

- Συνάμα, **οι φιλίες και οι γνωριμίες των μέσων κοινωνικής δικτύωσης δεν βασίζονται πάντοτε στην ειλικρίνεια** και στην πραγματική προσωπικότητα των ατόμων, αφού οι χρήστες έχουν την τάση να παρουσιάζουν στα προφίλ τους μια διαφορετική και κυρίως ωραιοποιημένη εικόνα του εαυτού και της ζωής τους. Δημιουργούνται, έτσι, σχέσεις επικοινωνίας οι οποίες στηρίζονται σε μια παραποιημένη εντύπωση για το χαρακτήρα και για την αληθινή φύση των επιμέρους ατόμων.

- Η επιλογή των ανθρώπων να δίνουν μεγαλύτερη σημασία στο διαδικτυακό τους προφίλ και στην εικόνα που παρουσιάζουν στα μέσα κοινωνικής δικτύωσης, οδηγεί στην **παραμέληση τόσο των πραγματικών σχέσεων** που ήδη έχουν όσο και τη μέριμνα για τη δημιουργία νέων γνωριμιών στην πραγματική τους ζωή. Αυτό με τη σειρά του έχει ως αποτέλεσμα να εντείνεται η μοναξιά του ατόμου, το οποίο καταλήγει να κλείνεται όλο και περισσότερο στον εικονικό κόσμο του διαδικτύου.

- **Το άτομο περιορίζεται στις διαδικτυακές του «φιλίες»** και διατηρεί μια ψευδαίσθηση κοινωνικότητας, η οποία όμως δεν ανταποκρίνεται στην πραγματικότητα αφού οι φίλοι αυτοί υπάρχουν και κινούνται σ’ έναν εικονικό κόσμο, ενώ, μάλιστα, πολλούς από αυτούς δεν τους γνωρίζει πραγματικά, καθώς δεν τους έχει συναντήσει ποτέ. Η αληθινή φιλία που μπορεί να δημιουργηθεί μέσα από τις κοινές εμπειρίες και τα κοινά βιώματα, υποκαθίσταται από μια εικονική φιλία, η οποία βασίζεται σ’ ένα σαθρό υπόβαθρο απλής ανταλλαγής αρχείων.

- Στις αρνητικές πτυχές των μέσων κοινωνικής δικτύωσης συγκαταλέγεται, παράλληλα, και το γεγονός ότι **ο χρήστης βρίσκεται συχνά εκτεθειμένος σε φαινόμενα παρενόχλησης και εκφοβισμού από κακόβουλα άτομα**. Η ανωνυμία ή η πλαστοπροσωπία που είναι εφικτές στα μέσα αυτά, επιτρέπουν σε κακοπροαίρετα άτομα κάθε πιθανή κακομεταχείριση άλλων χρηστών, όπως είναι η εξύβριση, η εξαπάτηση ή ακόμη και ο εκβιασμός.

- Το γεγονός, άλλωστε, ότι το ανέβασμα αρχείων είναι τόσο εύκολο παρασύρει πολλά νέα -κυρίως- άτομα στο να **μοιράζονται με αγνώστους επί της ουσίας, ακόμη και πολύ προσωπικά τους δεδομένα.** Φωτογραφίες, βίντεο κ.ά., τα οποία μπορούν να τύχουν επικίνδυνης χρήσης και εκμετάλλευσης από κακόβουλα άτομα.

Αντιστοίχως, **πιθανή είναι και η εκμαίευση ή η υποκλοπή ευαίσθητων προσωπικών δεδομένων**, που μπορούν να επιτρέψουν την οικονομική ή άλλη εκμετάλλευση του χρήστη.

- Ας σημειωθεί, επίσης, πως στο πλαίσιο της επικοινωνίας με άτομα, όχι πάντα αγαθής προαίρεσης, είναι πιθανή η έκθεση των νέων ατόμων σε υλικό επιζήμιο για την ηλικία τους (πορνογραφικό, προπαγανδιστικό, δογματικό, ρατσιστικό, εθνικιστικό κ.λπ.), που μπορεί να τους παρασύρει σε λανθασμένες και ανοίκειες επιλογές.

Ενώ, πιθανή είναι και η έκθεση των χρηστών σε κακόβουλο λογισμικό, το οποίο είτε ενδεχομένως καταστρέφει τον υπολογιστή είτε χρησιμοποιείται για την υποκλοπή στοιχείων και δεδομένων.

**Προτάσεις για την καλύτερη και ασφαλέστερη αξιοποίηση των μέσων κοινωνικής δικτύωσης**

Με δεδομένο το γεγονός ότι τα μέσα κοινωνικής δικτύωσης έχουν σχετικά πρόσφατα ενταχθεί στην καθημερινότητά μας και δεν έχει γίνει ακόμη αντιληπτός σε όλη του την έκταση ο αντίκτυπός τους, θα ήταν θεμιτό να χρησιμοποιούνται με **μέτρο και σύνεση**. Ειδικότερα:

- Κάθε χρήστης των μέσων αυτών θα πρέπει να **προφυλάσσει τα προσωπικά του δεδομένα** και να μη δημοσιεύει αλόγιστα στοιχεία της προσωπικής του ζωής, καθώς δεν μπορεί πάντοτε να ελέγχει απόλυτα ποιοι θα είναι οι αποδέκτες αυτών των πληροφοριών.

- Θα πρέπει, συνάμα, να είναι πολύ προσεκτικός και επιφυλακτικός απέναντι σε μηνύματα και προσκλήσεις που τυχόν δέχεται από άτομα που δεν γνωρίζει. Όπως στην πραγματική ζωή, έτσι και στα μέσα κοινωνικής δικτύωσης υπάρχουν και δρουν άνθρωποι χαμηλής ηθικής και κακόβουλων προθέσεων.

- Καίριας σημασίας είναι, επίσης, η **φροντίδα για τις κοινωνικές συναναστροφές του στον πραγματικό κόσμο,** όπου το άτομο μπορεί να δημιουργεί αληθινές φιλίες κι έχει την ευκαιρία να βιώσει την ευεργετική επίδραση των ανθρώπινων επαφών. Τα μέσα κοινωνικής δικτύωσης δεν θα πρέπει να υποκαθιστούν την σε πραγματικό επίπεδο επικοινωνία με τους φίλους και τους γνωστούς, εφόσον τα οφέλη των καθημερινών αυτών διαπροσωπικών σχέσεων δεν μπορούν επί της ουσίας να καλυφθούν με την επικοινωνία μέσω ενός υπολογιστή ή τηλεφώνου.

- Κρίσιμος είναι, βέβαια, και ο ρόλος της **Πολιτείας**, η οποία καλείται αφενός να ευαισθητοποιήσει τους πολίτες σε ό,τι αφορά την προστασία των προσωπικών τους δεδομένων κι αφετέρου να συνεργαστεί με τους φορείς της Ευρωπαϊκής Ένωσης που θέτουν αυστηρούς όρους στις μεγάλες εταιρείες του διαδικτύου σχετικά με το ζήτημα αυτό. Παρά το γεγονός ότι οι πολίτες δεν έχουν πλήρη επίγνωση των δυνατοτήτων που έχουν οι εταιρείες -ή και κάποιοι επιτήδειοι- στο να συλλέγουν και να εκμεταλλεύονται προσωπικά δεδομένα των χρηστών, η Πολιτεία οφείλει να βρίσκεται σε διαρκή επαγρύπνηση και να προφυλάσσει τους πολίτες της.

- Εξίσου σημαντική είναι η συμβολή της Πολιτείας στην προφύλαξη -ιδίως των νέων ατόμων- από τους εγκληματίες εκείνους που επιχειρούν να εκμεταλλευτούν τη νεανική αφέλεια και ευπιστία. Η έκθεση ανηλίκων σε σελίδες με επιζήμιο για την ηλικία τους περιεχόμενο κι ακόμη περισσότερο η παραπλάνηση και η αποπλάνησή τους αποτελούν πολύ σημαντικά ζητήματα, τα οποία δεν θα πρέπει να παραμελούνται από την Πολιτεία.

- Οι **γονείς** από τη δική τους πλευρά έχουν τη δυνατότητα να διαδραματίσουν έναν ιδιαίτερα αποτελεσματικό ρόλο για την προστασία των ανηλίκων από τη λανθασμένη χρήση των μέσων κοινωνικής δικτύωσης και από την υπερβολική έκθεση σε αυτά. Βασικό, λοιπόν, ζητούμενο σε πρώτο επίπεδο είναι η ενίσχυση και η ενθάρρυνση της κοινωνικότητας των νέων, με ποικίλες δραστηριότητες και δημιουργικό καθημερινό πρόγραμμα, ώστε να μην παρασύρονται από τα θέλγητρα του διαδικτυακού εικονικού κόσμου.

- Οι γονείς μπορούν, παράλληλα, να παρακολουθούν με διακριτικό τρόπο τη δραστηριότητα των παιδιών τους στο διαδίκτυο και στα μέσα κοινωνικής δικτύωσης, διατηρώντας πάντοτε ανοιχτή και άνετη επικοινωνία μαζί τους, ώστε εκείνα να αισθάνονται πως μπορούν οποιαδήποτε στιγμή να ζητήσουν τη συμβουλή ή την καθοδήγησή τους. Η κακόβουλη διάθεση ορισμένων ενηλίκων δεν γίνεται πάντοτε έγκαιρα αντιληπτή από τους ανηλίκους, γι’ αυτό κι οι γονείς θα πρέπει να επισημαίνουν και να εξηγούν τους πιθανούς κινδύνους στα παιδιά τους.

- Χρήσιμη μπορεί να φανεί η αξιοποίηση προγραμμάτων για ασφαλή περιήγηση στο διαδίκτυο, ώστε οι ανήλικοι να προφυλάσσονται από σελίδες με περιεχόμενο που δεν είναι κατάλληλο για την ηλικία τους. Οι γονείς μπορούν, μάλιστα, να ενημερωθούν αναλυτικά για τους πιθανούς κινδύνους του διαδικτύου και των μέσων κοινωνικής δικτύωσης μέσα από τη σελίδα της [Δίωξης Ηλεκτρονικού Εγκλήματος](http://www.astynomia.gr/index.php?option=ozo_content&perform=view&id=8194&Itemid=378&lang), της Ελληνικής Αστυνομίας.

**ΘΕΜΑΤΙΚΗ ΕΝΟΤΗΤΑ: ΚΟΙΝΩΝΙΚΑ ΔΙΚΤΥΑ**

**ΕΠΑΝΑΛΗΨΗ ΘΕΩΡΙΑΣ: ΚΕΙΜΕΝΙΚΟΙ ΤΥΠΟΙ, ΤΡΟΠΙΚΟΤΗΤΕΣ**

**Κείμενο 1**

**[Αυτοφωτογράφιση: εθισμός, ναρκισσισμός, ανοησία ή κοινωνικό φαινόμενο;]**

*Το (διασκευασμένο) κείμενο του Στέλιου Παπαθανασόπουλου, καθηγητή στο Τμήμα Επικοινωνίας και ΜΜΕ του ΕΚΠΑ, δημοσιεύτηκε στην εφημερίδα ΤΑ ΝΕΑ στις 22.06.2014 (ανάκτηση 02.01.2022).*

Στις ημέρες μας όλοι πλέον «αυτοφωτογραφίζονται» και αναρτούν τις φωτογραφίες τους στις ιστοσελίδες τους είτε είναι πλανητάρχες, πρόεδροι ή πρωθυπουργοί, πολιτευτές ή διασημότητες, απλοί άνθρωποι, ακόμη και τα κατοικίδιά τους. Ο όρος «selfie» ανακηρύχθηκε η λέξη της χρονιάς το 2013 από το αγγλικό λεξικό της Οξφόρδης και ορίζεται ως «μια φωτογραφία που κάποιος έχει τραβήξει για τον εαυτό του, συνήθως με ένα έξυπνο κινητό, υπολογιστή-τάμπλετ ή κάμερα, και την έχει ανεβάσει σε μια ιστοσελίδα κοινωνικής δικτύωσης». Ως «δραστηριότητα» τη συναντά κανείς έως και στις κηδείες! Πρόκειται τελικά περί εθισμού, ναρκισσισμού, ανοησίας ή αποτελεί μέρος ενός ευρύτερου κοινωνικού φαινομένου;

Οι selfies μπορούν να θεωρηθούν ως ματαιοδοξία ή ναρκισσισμός, αλλά ως δραστηριότητα δεν είναι κάτι το νέο. Αντίθετα, ως συμπεριφορά καταγράφεται με μια διαφορετική μορφή εδώ και εκατοντάδες χρόνια, ξεκινώντας από τα πορτρέτα και τις αυτοπροσωπογραφίες. Η διαφορά είναι ότι παίρνει τις διαστάσεις μόδας και συνδέεται με τις σύγχρονες εμμονές των ανθρώπων να προβάλλουν με έναν ευπαρουσίαστο τρόπο τους εαυτούς τους στους άλλους.

Μπορεί να μοιάζει αστείο, αλλά μπορεί να είναι και επικίνδυνο. Αστεία, ας πούμε, μπορεί να μοιάζει η αφέλεια του προέδρου Ομπάμα να χαριεντιστεί με την πρωθυπουργό της Δανίας στην κηδεία του Μαντέλα. Αστείο, έως βλακώδες, μπορεί να χαρακτηριστεί αυτό που έκανε ένας θεατής του Ποδηλατικού Γύρου του Δουβλίνου που, αντί να βοηθήσει τον πεσμένο και εξαντλημένο νικητή του αγώνα Μαρσέλ Κίτελ να σηκωθεί από το έδαφος, τράβηξε μια φωτογραφία μαζί του χαμογελώντας με τον καταπονημένο ποδηλάτη. Αλλά είναι κι επικίνδυνο. Ένας έφηβος στη Βρετανία αποπειράθηκε να αυτοκτονήσει, επειδή είχε αποτύχει να τραβήξει την τέλεια selfie του ή όπως αυτός νόμιζε. Ο εθισμός και κατ' επέκταση ο ναρκισσισμός που συνδέεται με αυτή τη συμπεριφορά έχουν να κάνουν με την προσήλωση των νεαρών ατόμων με τα κοινωνικά δίκτυα, την αυτοπαρουσίαση και την απήχησή τους στις εν λόγω ιστοσελίδες.

Το μεγάλο πρόβλημα με τη διάδοση του ψηφιακού ναρκισσισμού είναι ότι ασκεί τεράστια πίεση στους ανθρώπους να επιτύχουν ανέφικτους στόχους, χωρίς να το αντιλαμβάνονται. Ο ένας παρουσιάζει τον εαυτό του ως ποδοσφαιριστή, η άλλη ως τραγουδίστρια, αναμένοντας όσο το δυνατό περισσότερα «likes»[[1]](#footnote-1) και τα καλά σχόλια από τους φίλους στο διαδίκτυο. Σε μια δημοσκόπηση που πραγματοποιήθηκε πέρυσι για λογαριασμό κάποιου κατασκευαστή έξυπνων κινητών διαπιστώθηκε ότι οι αυτοφωτογραφίσεις αποτελούν το 30% των φωτογραφιών που λαμβάνονται από άτομα ηλικίας 18 έως 24 ετών.

Τέλος, οι αυτοφωτογραφίσεις σε ατομικό επίπεδο αποτελούν ένα ακόμη παράδειγμα της κατάρρευσης των ορίων μεταξύ της δημόσιας και της ιδιωτικής ζωής. Σε κοινωνικό επίπεδο ίσως να συνδέονται με την εμμονή των ανθρώπων να συσσωρεύουν αρχεία των εμπειριών τους μέσω εικόνων, που χρησιμοποιούν για να προβάλλουν μια εικόνα του εαυτού τους προς τον έξω κόσμο. Μια εικόνα που μπορούμε να την επεξεργαστούμε ή να τη διυλίσουμε, αλλά έχουμε και την αίσθηση ότι μπορούμε και να τη διαγράψουμε. Σε τελική ανάλυση, συνδέεται με την έλευση μιας νέας μορφής ορατότητας που συσχετίζεται άμεσα με την ψηφιακή εποχή. Έχει, κυρίως, να κάνει με την ανάγκη των απλών πολιτών στην εποχή της εικόνας να αποδράσουν από την ανωνυμία, να γίνουν έστω «ολίγον γνωστοί», να αποκτήσουν το μερίδιο της δημοσιότητας που τους αναλογεί στη ζωή.

**ΑΣΚΗΣΕΙΣ**

1. Να εξηγήσετε την άποψη που διατυπώνει ο αρθρογράφος στη φράση: «[Η αυτοφωτογράφιση]… έχει κυρίως να κάνει με την ανάγκη των απλών πολιτών στην εποχή της εικόνας να αποδράσουν από την ανωνυμία». (60 – 80 λέξεις).

2. Γιατί, κατά τον αρθρογράφο, η αυτοφωτογράφιση δεν μπορεί να θεωρηθεί καινούρια δραστηριότητα; (60 – 80 λέξεις).

3. Γιατί ο αρθρογράφος πιστεύει πως τελικά η μόδα της αυτοφωτογράφισης επηρεάζει τον άνθρωπο αλλά και το κοινωνικό σύνολο; (60 –80 λέξεις)

4. Ποια είναι τα δομικά στοιχεία της τελευταίας παραγράφου (*Τέλος… ζωή*) του κειμένου;

5. Να διακρίνετε την είδηση από τα σχόλια του αρθρογράφου στην πρώτη παράγραφο (*Στις ημέρες… φαινομένου;*) του κειμένου και να αιτιολογήσετε αντίστοιχα τις επιλογές σας.

6. Πώς επιτυγχάνεται η συνοχή ανάμεσα στην τρίτη παράγραφο και την τέταρτη παράγραφο του κειμένου;

7. *«Ωστόσο, το μεγάλο πρόβλημα με τη διάδοση του ψηφιακού ναρκισσισμού είναι ότι ασκεί τεράστια πίεση στους ανθρώπους…».*

Να δηλώσετε αν η χρήση της γλώσσας στην παραπάνω πρόταση είναι κυριολεκτική / δηλωτική ή μεταφορική / συνυποδηλωτική. Να αιτιολογήσετε την απάντησή σας.

**ΘΕΜΑΤΑ**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Ποιοι είναι οι λόγοι που δημιουργούν σήμερα, σύμφωνα με το Κείμενο 1, το φαινόμενο της αυτοφωτογράφισης και ποια είναι η θέση του συγγραφέα γι’ αυτό; (50-60 λέξεις)

**Μονάδες 10**

**2ο υποερώτημα (μονάδες 10)**

Στη δεύτερη και στην τέταρτη παράγραφο του Κειμένου 1 ο συγγραφέας προσπαθεί να αποδείξει τις θέσεις του με διαφορετικό τρόπο. Ποιον τρόπο επιλέγει σε κάθε περίπτωση για την οργάνωση του λόγου του;

**Μονάδες 10**

**3ο υποερώτημα (μονάδες 15)**

Στο Κείμενο 1: α) να βρεις τρία (3) σχόλια του συγγραφέα: ένα (1) που διατυπώνεται με σημείο στίξης και δύο (2) λεκτικά (μονάδες 9) και β) να καταγράψεις τη νοηματική σχέση που εκφράζουν σε κάθε περίπτωση (μονάδες 6).

**Μονάδες 15**

**Κείμενο 2**

**Από το γνώθι σαυτόν… στο selfie εαυτόν**

*Το ακόλουθο άρθρο, που δημοσιεύθηκε στην εφημερίδα Το Βήμα την 1η Δεκεμβρίου 2017, υπογράφει η φιλόλογος Σοφία Μαργαρίτη. Προσπελάστηκε στις 25 Μαρτίου 2022 στον ιστότοπο: https://www.tovima.gr/2017/12/01/opinions/apo-to-gnwthi-sayton-sto-selfie-eayton (για τις ανάγκες της εξέτασης έχει ελαφρά διασκευαστεί)*

Διανύουμε την εποχή της επανάστασης των ΜΜΕ, του διαδικτύου και της αλματώδους εξέλιξης των μέσων κοινωνικής δικτύωσης, με τα οποία κονιορτοποιήθηκαν οι αποστάσεις και ανοίχτηκαν οι λεωφόροι της επικοινωνίας. Παρόλα αυτά, η ανθρώπινη ψυχή έχει αλωθεί από την ανυπέρβλητη μοναξιά, που έχει λάβει διαστάσεις επιδημίας, σε όλες τις ηλικίες, με ελάχιστες συνειδητές ενδείξεις, με απρόβλεπτες και με γεωμετρική πρόοδο αυξανόμενες συνέπειες. Αφήσαμε πίσω μας ανεπιστρεπτί την εποχή που το σκάγαμε από το σπίτι, για να συναντήσουμε φίλους, που ακούγαμε τα προβλήματά τους, λέγαμε τα δικά μας, τσακωνόμασταν και φιλιώναμε και οι παρατηρήσεις τους μάς έσπρωχναν τόσο στην αυτογνωσία, όσο και στην ετερο-γνωσία. Και αυτό ήταν το νόημα της ζωής. Μετά ήρθε … η ψηφιακή τεχνολογία.

Τα πάντα έγιναν αντικείμενο ηλεκτρονικής επεξεργασίας. Το γραφικό κοινωνικό σχόλιο (κοινώς λεγόμενο υποτιμητικά κουτσομπολιό) ψηφιοποιήθηκε με επιτυχία: οι ενδιαφερόμενοι δεν σιγομουρμουρίζουν πού πήγε ο ένας και τι έκανε ο άλλος, γιατί υπάρχει το check in με το οποίο κοινοποιούνται ο χώρος, ο χρόνος και τα πρόσωπα. Δεν υπάρχουν διαφωνίες, επιδοκιμασίες και κατακραυγές των γειτόνων, υπάρχουν τα emotions· ούτε ο γόνιμος κατά πρόσωπο διάλογος, γιατί έχει αντικατασταθεί από τα σχόλια κάτω από επιλεγμένες αναρτήσεις με το εκσυγχρονισμένο (και αλλοιωμένο) γλωσσικό κώδικα. Όσο για τα μυστικά… παραμένουν μυστικά και γράφονται inbox.

Με αυτά τα δεδομένα γίνεται αντιληπτό ότι τα μέσα κοινωνικής δικτύωσης αποτελούν ηλεκτρονική παρωδία της ανθρώπινης επαφής, με κύριο χαρακτηριστικό την ψηφιοποίηση των συναισθημάτων και την τεχνολογική αλλοίωση των διαπροσωπικών σχέσεων. Η κοινωνικοποίηση μεταλλάχτηκε σε «κοινοποίηση» και απελπισμένη ψευδαίσθηση κοινωνικής αποδοχής, με επίπλαστο συναίσθημα προσωπικής αναγνώρισης και αξίας. Σε αυτό το πλαίσιο κάθε χρήστης κατασκευάζει επιμελώς το προσωπικό του προφίλ, με άλμπουμ επιλεγμένων φωτογραφιών και αυτοφωτογραφήσεων (selfie), με προσωπικές πόζες- μιμητικές καρικατούρες προβαλλόμενων προτύπων – προφίλ ή ολόσωμες, σε ποικίλες στάσεις, παραστάσεις και διαστάσεις, όλες φτιασιδωμένες με υπερσύγχρονα προγράμματα ηλεκτρονικής επεξεργασίας εικόνας. Απώτερος στόχος η ωραιοποίηση, η αποδοχή, η επίδειξη πλούτου, η προσέλκυση συντρόφου, η απόκτηση φήμης, η επιβεβαίωση.

Αποτελεί θλιβερή διαπίστωση ότι με τις selfie αποκαλύπτουμε στους άλλους τη μοναξιά μας. Όσο περισσότερο φτιάξιμο, στήσιμο, στυλιζάρισμα, τόσο βαθύτερη η μοναξιά. Η αυτοφωτογράφιση ως διαδικασία είναι μοναχική: τραβάς φωτογραφία μόνος σου, τον εαυτό σου, δεν υπάρχει κάποιος άλλος να το κάνει για εσένα. Πάνε οι εποχές που παρακαλούσαμε έναν περαστικό, για να μας βγάλει φωτογραφία. Αυτό ήταν μια ανθρώπινη επαφή, μια επικοινωνία, μια αφορμή για κουβέντα, προκαλούσε ένα χαμόγελο αμηχανίας, ένα στιγμιαίο αίσθημα συστολής, ένα φευγαλέο κοκκίνισμα στα μάγουλα. Με τη selfie απαλλασσόμαστε από τον «μεσάζοντα», χαμογελάμε μηχανικά και υποκριτικά στην κάμερα του κινητού, στην άκρη του χεριού μας (ή του σελφοκόνταρου). Ανησυχητικό δεν είναι αυτό το τέντωμα του χεριού, ως προέκταση του μοναδικού εαυτού μας, το χαμόγελο προς τον εαυτό μας, η παντελής απουσία του Άλλου; Και μετά την ανάρτηση στο προφίλ αρχίζει η αγωνιώδης αναμονή για τη συγκέντρωση των like, ως ψηφιοποιημένης έγκρισης, υποστήριξης, επιδοκιμασίας και αποδοχής. […]

Από το «γνώθι σαυτόν» του αρχαίου ελληνικού κόσμου, με όχημα την τεχνολογία και με ιλιγγιώδη ταχύτητα οδηγηθήκαμε στο selfie εαυτόν και στραγγίσαμε τον εσωτερικό μας κόσμο από καθετί γόνιμο και ουσιώδες, γιγαντώνοντας τον ατομικισμό και αφήνοντας ατροφική την κοινωνικότητά μας.

Και τώρα τι κάνουμε;

**ΘΕΜΑ 1 (Μονάδες 35)**

**1Ο υποερώτημα (μονάδες 10)**

Ποιους κινδύνους διαβλέπει η συντάκτρια του Κειμένου 1 από τη χρήση της ψηφιακής τεχνολογίας; Απάντησε σε 50-70 λέξεις.

**2Ο υποερώτημα (μονάδες 10)**

Στην 1η παράγραφο του Κειμένου 1 η συγγραφέας αξιοποιεί την τεχνική της αντίθεσης. Ποια είναι τα νοήματα που αντιθέτει (μονάδες 6) και ποιος ο σκοπός αυτής της επιλογής, κατά τη γνώμη σου ; (μονάδες 4 )

**3Ο υποερώτημα (μονάδες 15)**

Να σχολιάσεις τον **τίτλο** του Κειμένου 1 ως προς την επιλογή των λέξεων ( μονάδες 6) και ως προς την επιλογή της στίξης (μονάδες 4). Ποιο είναι το επικοινωνιακό αποτέλεσμα που επιτυγχάνει η συντάκτρια του κειμένου με αυτές τις επιλογές της (μονάδες 5);

**Κείμενο 3 Τα κοινωνικά δίκτυα θρέφουν τον ναρκισσισμό των χρηστών**

*Στο κείμενο που ακολουθεί ο Ψυχίατρος Χ. Λιάπης διερευνά την πιθανή συσχέτιση των αυτοφωτογραφιών (selfies) με τον ναρκισσισμό, δηλαδή τον υπερβολικό θαυμασμό του εαυτού μας.*

«Επέστη καιρός της αυτολατρείας» όπως έγραψε ο Παπαδιαμάντης στους «Εμπόρους των Εθνών». Απόφθεγμα που, αν και χρονικά μακρινό, ταιριάζει περιγραφικά στους παρόντες ψηφιακούς καιρούς των αυτοφωτογραφιών και των ψηφιακών μέσων κοινωνικής δικτύωσης.

Τα εύλογα ερωτήματα ως προς το κατά πόσον η διογκούμενη τάση λήψεως αυτοφωτογραφιών –των καλούμενων selfies– και εν συνεχεία προβολής τους στο Facebook, αποτελεί ενδεικτικό σημείο ναρκισσιστικής διαταραχής της προσωπικότητας, έχουν προκαλέσει το ενδιαφέρον της επιστημονικής κοινότητας και την ανησυχία πολλών γονιών οι οποίοι βλέπουν καθημερινά τα παιδιά τους να «υπέρ-ποστάρουν» τις αυτοφωτογραφίσεις τους στο Διαδίκτυο, συχνά σε βάρος των δραστηριοτήτων και των υποχρεώσεων της πραγματικής τους ζωής.

Πρώτα απ’ όλα, για να τεθεί η διάγνωση της ναρκισσιστικής διαταραχής της προσωπικότητας θα πρέπει να διαπιστώνεται ένα διάχυτο πρότυπο μεγαλείου –στη φαντασία ή τη συμπεριφορά–, σε συνδυασμό με την ανάγκη για θαυμασμό και την έλλειψη ενσυναίσθησης, δηλαδή ενδιαφέροντος για τα συναισθήματα και τις ανάγκες των άλλων. Θα πρέπει, επίσης, να παραβλάπτεται η λειτουργικότητα του ατόμου και να πληρούνται συγκεκριμένα κριτήρια, όπως ισχύει και για άλλες διαταραχές της προσωπικότητας, όπως για την παραπλήσια Ιστριονική Διαταραχή της Προσωπικότητας που τη χαρακτηρίζει ένα διάχυτο πρότυπο υπερβολικής συγκινησιακής έκφρασης και επιδίωξης πρόκλησης της προσοχής.

Όπως προκύπτει από σχετικές έρευνες, οι γυναίκες έχουν γενικά την τάση να ποστάρουν περισσότερες selfies από τους άνδρες, ενώ θα πρέπει, πριν από κάθε προσπάθεια ευθείας συνδέσεως των selfies με τη ναρκισσιστική διαταραχή, να λαμβάνεται υπόψη και η γενικότερη τάση των νάρκισσων να ποστάρουν φωτογραφίες στα μέσα κοινωνικής δικτύωσης.

Η αυτοεπάρκεια, η ματαιοδοξία (ιδιαίτερα σε ό,τι έχει να κάνει με την εξωτερική εμφάνιση), η τάση για ανάληψη ηγετικών ρόλων και η απαίτηση του θαυμασμού των άλλων είναι μερικές από τις περιγραφικές παραμέτρους του ναρκισσισμού, των οποίων η σχέση με τις selfies επιχειρήθηκε να διερευνηθεί. Οι τρεις τελευταίες ναρκισσιστικές παράμετροι φαίνεται να εμφανίζουν θετική συσχέτιση με την τάση για διαδικτυακό ανέβασμα selfies στους άνδρες, ενώ μόνον το στοιχείο της απαίτησης θαυμασμού προκύπτει πως συνδέεται αιτιολογικώς με το υπερβολικό ποστάρισμα αυτοφωτογραφιών στις γυναίκες.

Θα πρέπει, λοιπόν, να υπογραμμίσουμε πως όποιος ποστάρει συχνά selfies δεν είναι κατ’ ανάγκη νάρκισσος. Από την άλλη μεριά, όμως, θα πρέπει να έχουμε υπόψη μας πως ο ναρκισσισμός, λόγω των εγγενών του χαρακτηριστικών, προδιαθέτει σε αυξημένα επίπεδα δραστηριότητας στα μέσα κοινωνικής δικτύωσης, καθώς και στη χρησιμοποίησή τους για τη διατυμπάνιση ενός κατά πολύ περισσότερο εαυτο-προβάλλοντος περιεχομένου (self-promoting content). Παράλληλα, τόσο το Facebook, όσο και τα υπόλοιπα ψηφιακά μέσα κοινωνικής δικτύωσης ευνοούν, λόγω των δομικών χαρακτηριστικών τους, την αυτοπροβολή, μέσω αυτοπεριγραφών. Ταυτόχρονα, υποθάλπουν τη ματαιοδοξία μέσω των υπερπροβαλλόμενων φωτογραφιών και ευοδώνουν την ανάπτυξη μεγάλου αριθμού, αλλά ρηχών, σχέσεων. Όλα αυτά αποτελούν χαρακτηριστικά που φέρουν έντονη ναρκισσιστική χροιά.

Γίνεται φανερή, λοιπόν, η υπεραντιπροσώπευση του ναρκισσισμού στα κοινωνικά δίκτυα τα οποία χαρακτηρίζονται παράλληλα –και κυρίως το Facebook– από την επικυριαρχία της «Φωτογραφίας του Προφίλ» (Profile Picture), μιας κατεξοχήν φωτογραφίας εαυτού, η οποία αποτελεί ναρκισσιστική προμετωπίδα αυτοαντανάκλασης στην ψηφιακή λίμνη της σύγχρονης μυθολογίας των ηλεκτρονικών μέσων κοινωνικής δικτύωσης.

Οι νάρκισσοι χρησιμοποιούν τα ψηφιακά δίκτυα κοινωνικής αλληλεπίδρασης για να ανατροφοδοτούν την υπέρμετρη αίσθηση σημαντικότητας εαυτού που τους χαρακτηρίζει. Η υπερβολική χρήση του Διαδικτύου συντελεί, επιπροσθέτως, στην αύξηση του ήδη υπάρχοντος ναρκισσισμού, μέσω των δυνατοτήτων για ελεγχόμενη αυτοπροβολή που αυτό προσφέρει, καθώς και μέσα από τον κορεσμό της αγωνιώδους προσπάθειας προσέλκυσης της προσοχής και της προαγωγής των ρηχών και ευκαιριακών σχέσεων οι οποίες χαρακτηρίζουν τους νάρκισσους. Δεν μπορούμε, όμως να υποστηρίξουμε, με βεβαιότητα, πως κινδυνεύουν να αναπτύξουν ναρκισσιστικά χαρακτηριστικά και οι χρήστες των ηλεκτρονικών μέσων κοινωνικής δικτύωσης οι οποίοι εμφανίζουν χαμηλούς δείκτες ναρκισσισμού στα σχετικά ερωτηματολόγια. Ιδιαίτερη προσοχή, μάλιστα, χρειάζεται, αν λάβουμε υπόψη μας το νεαρό της ηλικίας μεγάλου ποσοστού των χρηστών των ψηφιακών μέσων κοινωνικής δικτύωσης, η υπερβολική ενασχόληση με τα οποία –ακόμη και αν δεν υποκρύπτει τον ναρκισσιστικό ύφαλο για τον οποίον μας προειδοποιεί το υπερποστάρισμα αυτο-φωτογραφιών– μπορεί να επικαλύπτει βαθύτερες ψυχοπαθολογικές καταστάσεις, όπως ο εθισμός στο Διαδίκτυο ή η εφηβική κατάθλιψη. Καταστάσεις που απαιτούν την εγρήγορση των γονέων και την παρέμβαση των ειδικών. *Λιάπης, Χ. (13.02.2016). Η Καθημερινή (διασκευή).*

**1:** Να αποδώσετε συνοπτικά το θέμα που διερευνά ο Χ. Λιάπης στο κείμενο και τα γενικότερα συμπεράσματα στα οποία καταλήγει για το θέμα αυτό. (70 - 80 λέξεις)

**2:** Να παρουσιάσετε συνοπτικά τα γνωρίσματα που διακρίνουν σύμφωνα με το κείμενο τη ναρκισσιστική διαταραχή και τον τρόπο με τον οποίο αυτά εκδηλώνονται σε σχέση με τα κοινωνικά δίκτυα. (70 - 80 λέξεις)

**3.** Το κείμενο μπορεί να χαρακτηριστεί απαιτητικό ως προς την κατανόησή του (παρουσιάζει υψηλό βαθμό δυσκολίας) και χαρακτηρίζεται από ύφος σύνθετο και απρόσωπο / ουδέτερο.

α) Ποια στοιχεία της γλώσσας του κειμένου συνηγορούν σε αυτό;

β) Πώς εξηγούνται αυτές οι εκφραστικές επιλογές σε σχέση με το χαρακτήρα του κειμένου και τον στόχο του αρθρογράφου;

**4.**Ένα κείμενο επιστημονικού λόγου διακρίνεται από:

-λογική οργάνωση,

-αποδεικτικότητα,

-αναφορική λειτουργία της γλώσσας,

-απρόσωπο ύφος.

Να αναζητήσετε αυτά τα γνωρίσματα στο κείμενο που σας δόθηκε.

**5.** Να εντοπίσετε τρεις λεξικογραμματικές επιλογές στο κείμενο Ι. και στη συνέχεια να αναφερθείτε στο επικοινωνιακό τους αποτέλεσμα.

**6.** Πώς αναπτύσσει ο συντάκτης την τέταρτη και όγδοη παράγραφο στο κείμενο I.; Ποιο είναι το επικοινωνιακό αποτέλεσμα που επιτυγχάνεται;

**7.** Το κείμενο Ι. μπορεί να χαρακτηριστεί απαιτητικό ή δύσκολο ως προς την κατανόησή του. Σε ποιο συγκεκριμένο γραμματειακό είδος ανήκει; Ποια [κειμενικά] χαρακτηριστικά του σάς οδηγούν σε αυτήν τη διαπίστωση; Αιτιολογήστε τις απαντήσεις σας καταγράφοντας και από ένα αντίστοιχο χωρίο.

**8.** Να επαναδιατυπώσετε το παρακάτω απόσπασμα κάνοντας τις απαραίτητες μετατροπές ως προς το είδος της σύνταξης (και τα ρηματικά πρόσωπα) και αντικαθιστώντας τις υπογραμμισμένες λέξεις με άλλες συνώνυμες και τις περιφράσεις με ισοδύναμους νοηματικά μονολεκτικούς τύπους, ώστε το ύφος να γίνει απλό, ζωντανό και πιο οικείο / κατανοητό στον μέσο αναγνώστη:

*«Πρώτα απ’ όλα, για να τεθεί η διάγνωση της ναρκισσιστικής διαταραχής της προσωπικότητας θα πρέπει να διαπιστώνεται ένα διάχυτο πρότυπο μεγαλείου –στη φαντασία ή τη συμπεριφορά–, σε συνδυασμό με την ανάγκη για θαυμασμό και την έλλειψη ενσυναίσθησης, δηλαδή ενδιαφέροντος για τα συναισθήματα και τις ανάγκες των άλλων. Θα πρέπει, επίσης, να παραβλάπτεται η λειτουργικότητα του ατόμου και να πληρούνται συγκεκριμένα κριτήρια, όπως ισχύει και για άλλες διαταραχές της προσωπικότητας [...]».*

**9. Να δημιουργήσετε ολοκληρωμένες προτάσεις μετατρέποντας τις υπογραμμισμένες ονοματικές φράσεις σε ρηματικές και κάνοντας τις απαραίτητες αλλαγές.**

*διογκούμενη τάση λήψεως αυτοφωτογραφιών –των καλούμενων selfies– και εν συνεχεία προβολής τους στο Facebook*

*η διάγνωση της ναρκισσιστικής διαταραχής της προσωπικότητας*

*προσπάθεια ευθείας συνδέσεως των selfies με τη ναρκισσιστική διαταραχή.*

*η τάση για ανάληψη ηγετικών ρόλων και η απαίτηση του θαυμασμού των άλλων*

*χρησιμοποίησή τους για τη διατυμπάνιση ενός κατά πολύ περισσότερο εαυτο-προβάλλοντος περιεχομένου*

*η υπεραντιπροσώπευση του ναρκισσισμού στα κοινωνικά δίκτυα*

*αύξηση του ήδη υπάρχοντος ναρκισσισμού*

*αγωνιώδους προσπάθειας προσέλκυσης της προσοχής και προαγωγής των ρηχών και ευκαιριακών σχέσεων*

**10.** Τι δηλώνουν οι **εγκλίσεις** στους υπογραμμισμένους ρηματικούς τύπους στα παρακάτω χωρία του Κειμένου;

*α. …είναι δυνατό να επικαλύπτει βαθύτερες ψυχοπαθολογικές καταστάσεις...*

*β. Οι νάρκισσοι χρησιμοποιούν τα ψηφιακά δίκτυα κοινωνικής αλληλεπίδρασης...*

*γ. …θα πρέπει [...] να λαμβάνεται υπόψη και η γενικότερη τάση των νάρκισσων να ποστάρουν φωτογραφίες στα μέσα κοινωνικής δικτύωσης.*

*δ. …οι γυναίκες έχουν γενικά την τάση να ποστάρουν περισσότερες selfies από τους άνδρες...*

**11.** *«Η υπερβολική χρήση του Διαδικτύου συντελεί, επιπροσθέτως, στην αύξηση του ήδη υπάρχοντος ναρκισσισμού, μέσω των δυνατοτήτων για ελεγχόμενη αυτοπροβολή που αυτό προσφέρει, καθώς και μέσα από τον κορεσμό της αγωνιώδους προσπάθειας προσέλκυσης της προσοχής και της προαγωγής των ρηχών και ευκαιριακών σχέσεων..».*

Να μετασχηματίσετε το παραπάνω απόσπασμα σε μία περίοδο λόγου με μία κύρια και δύο δευτερεύουσες προτάσεις, μετατρέποντας τις υπογραμμισμένες ονοματικές φράσεις σε ρηματικές και κάνοντας τις απαραίτητες αλλαγές στη σύνταξη. Ποια από τις δύο εκδοχές του αποσπάσματος θα χρησιμοποιούσατε σε περίπτωση που απευθυνόσαστε σε έναν νέο της ηλικίας σας και γιατί;

**ΕΠΑΝΑΛΗΨΗ ΘΕΩΡΙΑΣ**

**Ι. ΚΕΙΜΕΝΙΚΟΙ ΤΥΠΟΙ**

1. **ΤΟ ΑΡΘΡΟ**

**ΕΙΔΗ ΑΡΘΡΟΥ:**

**Α.** Ενημερωτικό, ειδησεογραφικό άρθρο → Στόχος η πληροφόρηση

**Β.** Επιχειρηματολογικό, άρθρο γνώμης, άρθρο πειθούς → Στόχος η πειθώ.

**Χαρακτηριστικά :**

1)Το άρθρο είναι δημοσίευμα σε εφημε­ρίδα ή σε περιοδικό, στο διαδίκτυο, κ.ά.

2) Πραγματεύεται ένα ειδικό, επίκαιρο θέμα, ερμηνεύοντας και σχολιάζοντας την επικαιρότητα.

3 Το θέμα του είναι γενικού ενδιαφέροντος, συνήθως με απλό και εύληπτο ύφος.

4) Ο συντάκτης του μπορεί να είναι ένας ειδικός συνεργάτης της εφημερίδας (π.χ. *επιστήμονες, συγγραφείς, πολιτικοί, καλλιτέχνες ,ως τακτικοί ή περιστασιακοί συνεργάτες****,*** για να εκφράσουν τις απόψεις τους πάνω σε ποικίλα θέματα που άπτονται της επικαιρότητας.). Επομένως δεν είναι απαραίτητο να είναι ειδικός πάνω στο θέμα που πραγματεύεται.

5) Το άρθρο ανήκει στα είδη της ερμηνευτικής δημοσιογραφίας. Δεν καταγράφει απλώς ένα γεγονός, αλλά το ερμηνεύει. ΣΤΟΧΟΣ είναι η πληροφόρηση του κοινού και η πειθώ.

6) Έχει τίτλο που συνοψίζει βασικά στοιχεία κειμένου και προσελκύει το ενδιαφέρον του αναγνώστη.

7) Έχει ξεκάθαρη θέση/άποψη.

8) ΥΦΟΣ: άλλες φορές ουδέτερο, άλλες πιο προσωπικό/οικείο.

-Τα άρθρα σε σχολικό έντυπο έχουν πιο προσωπικό τόνο, πιο χαλαρό ύφος.

-Το ύφος ενός διαδικτυακού άρθρου εξαρτάται από τη σελίδα δημοσίευσης, π.χ. ένα διαδικτυακό άρθρο από την επίσημη ιστοσελίδα μιας εφημερίδας θα έχει τα ίδια χαρακτηριστικά με το έντυπο, σε αντίθεση με ένα άρθρο που δημοσιεύεται σε νεανική ιστοσελίδα.

9) Είναι περιορισμένης έκτασης.

10) Επικρατεί η αναφορική λειτουργία της γλώσσας, χωρίς να απουσιάζουν οι μεταφορές.

11) Συχνή χρήση ερωτήσεων (ενδιαφέρον, προβληματισμός, αμεσότητα κ.ά.)

12) Ρηματικά πρόσωπα: συχνά επικρατεί το γ΄πρόσωπο (ειδικά στα σημεία όπου ο συντάκτης επιχειρηματολογεί/ τεκμηριώνει την άποψή του), αλλά συνηθίζεται και το α΄ πληθυντικό πρόσωπο ( καθολικότητα, ευαισθητοποίηση, κινητοποίηση, προβληματισμός) και το α΄ ενικό (για την κατάθεση προσωπικής άποψης), ενώ δεν αποκλείονται τα δεύτερα πρόσωπα.

13) πλούσια στίξη.

**Χαρακτηριστικά Κύριου άρθρου** :

α) Με το κύριο άρθρο, που δημοσιεύεται στην πρώτη σελίδα η εφημερίδα εκφράζει τη γνώμη της  για το σημαντικότερο γεγονός ημέρας.

β) Το κύριο άρθρο είναι ανυπόγραφο ή ενυπόγραφο

γ) Γράφεται από τον εκδότη, τον διευθυντή, τον αρχισυντάκτη της εφημερίδας ή και από έναν ειδικό συνεργάτη (αρθρογράφο) [που βρίσκεται στην ιεραρχία μετά τον αρχισυντάκτη.]

**Χαρακτηριστικά Επιστημονικών άρθρων :**

1)      Παρακολουθούν τις εξελίξεις της επιστήμης σε διάφορους τομείς.

2)      Τα άρθρα αυτά δημοσιεύονται σε ειδικά έγκριτα επιστημονικά περιοδικά

3)       Απευθύνονται σε κοινό με ειδικές γνώσεις πάνω σε κάποιον επιστημονικό τομέα.

4)      Συντάσσονται από κάποιον ειδικό επιστήμονα

5)      Χρησιμοποιείται ειδικό-επιστημονικό λεξιλόγιο

**ΤΥΠΙΚΗ ΔΟΜΗ ΑΡΘΡΟΥ**

ΤΙΤΛΟΣ: Με ή χωρίς σχόλιο.

Χαρακτηριστικά γνωρίσματα τίτλου:

1. Ελλειπτικός λόγος.

2. Μεταφορική γλώσσα (π.χ. Νέο κύμα αυξήσεων)

3. Χρήση σημείων στίξης με σκοπό τον σχολιασμό, όπως αποσιωπητικά, θαυμαστικό, ερωτηματικό (π.χ. Αποκάλυψη βόμβα!)

4. Συχνά ύφος δραματικό, ειρωνικό, καταγγελτικό, χιουμοριστικό (π.χ. Η χώρα στο χείλος της καταστροφής!)

ΠΡΟΛΟΓΟΣ: Σύνδεση με επικαιρότητα. Εκτίθεται το θέμα ή η προβληματική του δημοσιογράφου.

ΚΥΡΙΟ ΜΕΡΟΣ: Παράθεση αποδεικτικού υλικού για:

* Διασαφήνιση της κύριας ιδέας
* Τεκμηρίωση της θέσης-ισχυρισμού που διατυπώθηκε στην εισαγωγική παράγραφο.

ΕΠΙΛΟΓΟΣ: Συμπυκνωμένη θεώρηση των θέσεων του κύριου θέματος.

1. **ΤΟ ΔΟΚΙΜΙΟ**

**ΟΡΙΣΜΟΣ ΤΟΥ ΔΟΚΙΜΙΟΥ:** Το δοκίμιο, (γαλλικά essai και αγγλικά essay : προσπάθεια, δοκιμή) είναι

**1)** ένα εί­δος πεζού λόγου με μέση συνήθως έκταση, σε αντιδιαστολή προς τις τυπικές, πλήρεις και εξαντλητικές μελέτες, με το οποίο ο δοκιμιογράφος

**-** άλλοτε εκφράζει τις παρατηρήσεις, τις σκέψεις και τα συναισθήματα του για τη ζωή

**-** περιπλανιέται ελεύθερα στο χώρο των ιδεών, που προέρχονται από τα γενικότερα πνευματικά του εφόδια και από τη διανοητική και αισθητι­κή του καλλιέργεια,

**-** άλλοτε προσπαθεί να αναλύσει και να ερμηνεύσει, εκλαϊκεύοντας πολλές φορές διάφορα θέματα.

**2) Τα θέματα αυτά είναι συνήθως :**

- αισθητικής, ηθικής, κοινωνικής, πολιτικής κτλ. τάξης, επι­στημονικά

**3) Ο σκοπός του δοκιμιογράφου είναι :**

1) να πληροφορήσει,

2)να διδάξει,

3)να τέρψει

4)να πείσει.

**4) έχει ασαφή χαρακτήρα και άλλοτε προσεγγίζει τη λογοτεχνία και άλλοτε την επιστήμη ή τη φιλοσοφία.**

**ΕΙΔΗ ΔΟΚΙΜΙΟΥ**

**Α. ΤΟ ΣΤΟΧΑΣΤΙΚΟ ΔΟΚΙΜΙΟ**

α)Το δοκίμιο αυτό είναι καταγραφή απόψεων πάνω σε ένα θέμα.

β)Ο συγγραφέας στοχάζεται και εκφράζει τις ιδέες του ,αντλώντας από την εμπειρία, τη φαντασία και τις γενικές γνώσεις του.

γ)Ο έντονος υποκειμενισμός συχνά τον παρεκκλίνει από τη συνήθη γλωσσική νόρμα. Χρησιμοποιεί πρωτότυπες εικόνες και λεκτικούς συνδυασμούς (μεταφορική γλώσσα).

δ)Παρατηρούμε ακόμη, μια ιδιότυπη ανάπτυξη των σκέψεων ,που είναι συνειρμική και διαισθητική και λιγότερο ή ελάχιστα λογική.

* Χαλαρή/συνειρμική δομή, γλώσσα ποιητική, επίκληση στο συναίσθημα, σκοπός η κατάθεση σκέψεων και ο προβληματισμός/ η ευαισθητοποίηση του δέκτη, χαλαρό ύφος, λογοτεχνικότητα.

**Β. ΤΟ ΑΠΟΔΕΙΚΤΙΚΟ ΔΟΚΙΜΙΟ**

Το δοκίμιο αυτό μοιάζει σε πολλά με το στοχαστικό. Κι αυτό ασχολείται με ιδέες. **Διαφέρει** όμως σημαντικά στο εξής :

α)καθώς ο συγγραφέας στοχεύει να συζητήσει ένα συγκεκριμένο πρόβλημα ,δεν είναι ελεύθερος να ερμηνεύσει το θέμα με όποιο τρόπο θέλει.

β) Τα προσόντα που απαιτούνται είναι η ικανότητα του δοκιμιογράφου να τεκμηριώνει τις ιδέες του και η δεξιότητά του να τις διευθετεί σε μια λογική σειρά.

γ) Χρησιμοποιεί λέξεις και εκφράσεις που φανερώνουν στάση (πιθανώς, βέβαια, ενδεχομένως, ίσως, ευτυχώς, δυστυχώς κ.ά. ) και πρόθεση (αποφθεγματικές φράσεις κ.ά.).

δ) Δεν απευθύνεται μόνο στην καλαισθησία ,αλλά και στην πληροφόρηση και στη γνώση.

ε) Επιπλέον, αντλεί το υλικό του κυρίως από τις γνώσεις του : το τί γνωρίζει είναι πιο σημαντικό από το τί φαντάζεται ή τι παρατηρεί.

Με βάση τα παραπάνω ο συγγραφέας του αποδεικτικού δοκιμίου θέτει τους παρακάτω **στόχους** :

1) να διερευνήσει απλώς το θέμα του, χωρίς απαραίτητα να φτάσει σε μια λύση.

2) να προσπαθήσει να λύσει το πρόβλημα που θέτει,

3) να επιχειρηματολογήσει, για να υπερασπιστεί ή να αντικρούσει μια θέση, χωρίς να έχει ως κύριο σκοπό του να πείσει τον αναγνώστη για την ορθότητα της δικής του άποψης.

4) να επιχειρηματολογήσει με βασικό σκοπό να πείσει τον αναγνώστη να συμφωνήσει μαζί του.

* Λογική οργάνωση, αναφορική γλώσσα, επίκληση στη λογική & αυθεντία, επιχειρηματολογία, σκοπός η πειθώ, ύφος σοβαρό.

**Η ΓΛΩΣΣΑ ΤΟΥ ΔΟΚΙΜΙΟΥ**

1) Η γλώσσα του δοκιμίου – σε αντίθεση με τη γλώσσα της ποίησης ή της αφηγημα­τικής πεζογραφίας- υπακούει σε εντολές μιας λογιότερης γραμματικής, της γραμ­ματικής που διέπει γενικά τον επιστημονικό ή το στοχαστικό λόγο.

2) Εύκο­λα μπορεί κανείς να επισημάνει διάφορες τεχνικές ομαλής ή φυσικής μετάβασης και συνοχής (π.χ. τη χρήση συνεκτικών μορίων και εκφράσεων, φράσεις – γέφυρες κτλ).

3) Μπορεί ακόμη να ξεχωρίσει κανείς άλλα εκφραστικά μέσα, που χαρακτηρίζουν έναν περισσότερο **επιστημονικό λόγο**, π.χ.

α) μόρια

β) εκφράσεις που φανερώνουν μια στάση του συγγραφέα απέναντι στο θέμα (π.χ.  πιθανώς, ενδεχομένως, βεβαίως κτλ) ή φανερώνουν την οπτική του γωνία για τα γραφόμενα .

γ) επιρρήματα του τύπου «κοινωνικά», «πολιτικά», «νομικά» κ.ά.

4) Ως προς τη σύνταξη έχει κανείς να προσέξει την περισσότερο σύνθετη δομή των προτάσεων. Αυτό επιτυγχάνεται με τη μεγαλύτερη χρήση του υποτακτικού λόγου σε αντίθεση με τον παρατατικό λόγο.

5) Από την άλλη πλευρά ο μέσος αναγνώστης οφείλει να εξοικειωθεί και με το- σε μεγάλη έκταση- αφηρημένο λεξιλόγιο του δοκιμίου.

6) Παράλληλα, ωστόσο, διακρίνουμε συχνά στο δοκίμιο :

α)κάποια προφορικότητα στην έκφραση και

β)κάποια οικειότητα στο ύφος, χαρακτηριστικά που οφείλονται στη διάθεση του δοκιμιογρά­φου να επικοινωνήσει άμεσα με τον αναγνώστη.

**Η ΟΡΓΑΝΩΣΗ ΤΟΥ ΔΟΚΙΜΙΟΥ**

Το δοκίμιο παρουσιάζει μια ποικιλία μορφών ως προς την οργάνωση.

Έτσι,

α) άλλα δοκίμια έχουν αυστηρότερη λογική οργάνωση, όπως π.χ. το δοκίμιο του Παπανούτσου «Η τεχνική πρόοδος»,

β) άλλα έχουν πιο ελεύθερη οργάνωση, όπως π,χ. το δοκίμιο του Τερζάκη «Μηχανισμός εξανδραποδισμού»

γ) σε άλλα πάλι η οργάνωση είναι μάλλον συνειρ­μική, όπως, π.χ. στο δοκίμιο του Σεφέρη «Πάντα πλήρη θεών».

**Τα δοκίμια που οργανώνονται λογικά προσεγγίζουν περισσότερο τον επιστημονικό λόγο και έχουν συνήθως αποδεικτικό χαρακτήρα.**

**Το Διάγραμμα ενός τυπικού Δοκιμίου**

**ΠΡΟΛΟΓΟΣ** : Ο συγγραφέας εκθέτει στον πρόλογο το θέμα (δηλαδή την προβληματι­κή του), προσπαθώντας να προκαλέσει το ενδιαφέρον του αναγνώστη και συνεχίζει εκθέτοντας την κατευθυντήρια ή κύρια ιδέα που αποτε­λεί και τη θέση του πάνω στο θέμα.

**ΚΥΡΙΟ ΜΕΡΟΣ** : Στο κύριο μέρος ο συγγραφέας προσκομίζει το υλικό που διαθέτει, για να διασαφηνίσει την κύρια ιδέα ή να αποδείξει τη θέση που διατύπωσε στον πρόλογο.

**ΕΠΙΛΟΓΟΣ** : Στον επίλογο παρουσιάζει συμπυκνωμένα ό,τι έχει αποδείξει ή επανεκθέτει την αρ­χική του θέση. Αν έχει αποδείξει πειστικά το θέμα του, η θέση θα έχει πάρει καινούριο νόημα για τον αναγνώστη.

**Τα δοκίμια που έχουν πιο ελεύθερη οργάνωση** προσεγγίζουν πε­ρισσότερο τη **λογοτεχνία** και η δομή τους δεν καθορίζεται από τη σχέ­ση απόδειξης ανάμεσα στη θέση του συγγραφέα και την υποστήριξη αυτής της θέσης. Υπάρχει ένα κεντρικό θέμα με το οποίο οι επιμέρους ιδέες συνδέονται περισσότερο ή λιγότερο συνειρμικά. Ο συγγραφέας περιδιαβάζει ελεύθερα στο χώρο των ιδεών.

**Διαβάζοντας ένα τέτοιο δοκίμιο :**

α) προσέχουμε περισσότερο την ύφανση του λόγου παρά τη λο­γική που διέπει τη δομή του κειμένου ως συνόλου.

β) νιώθουμε εμπλουτισμένοι σε ανιχνεύσεις και σε προβληματισμό, χωρίς να έχουμε αναγκαστικά επισημάνει ένα καθα­ρό διάγραμμα του.

|  |  |  |
| --- | --- | --- |
| **ΤΑ ΕΙΔΗ ΤΟΥ ΔΟΚΙΜΙΟΥ** | | |
|  | **ΣΤΟΧΑΣΤΙΚΟ**  **(ΥΠΟΚΕΙΜΕΝΙΚΟ)** | **ΑΠΟΔΕΙΚΤΙΚΟ**  **(ΑΝΤΙΚΕΙΜΕΝΙΚΟ)** |
| **Προσεγγίζει τη λογοτεχνία** | **Προσεγγίζει τον επιστημονικό λόγο** |
| **ΠΡΟΘΕΣΗ** | **Ελεύθερος στοχασμός:** ο δοκιμιογράφος περιδιαβαίνει ελεύθερα πάνω σε ένα θέμα και εκφράζει τις προσωπικές του παρατηρήσεις, εκτιμήσεις και προβληματισμούς, που αντλεί από τη γενική πείρα της ζωής του, τις γνώσεις, τις σκέψεις και τη φαντασία του (εξομολογητικός τόνος), με απώτερο στόχο να προκαλέσει αισθητική συγκίνηση. | **Απόδειξη μιας θέσης:** ο δοκιμιογράφος κρίνει ή εκλαϊκεύει επιστημονικά θέματα διασαφηνίζοντας κάποια σημεία τους που δεν είναι κατανοητά, πληροφορεί, ερμηνεύει, αποδεικνύει, μεταδίδει στο ευρύ κοινό γνώσεις. |
| **ΓΛΩΣΣΑ** | **Ποιητική/συνυποδηλωτική** χρήση της γλώσσας: συνειρμικό παιχνίδι με τις λέξεις, τις εικόνες, τις ιδέες που συμβολοποιούνται, υποβάλλοντας περισσότερο παρά πείθοντας. | **Αναφορική/κυριολεκτική/λογική** χρήση της γλώσσας, ακρίβεια στη διατύπωση. |
| **ΜΕΣΑ ΠΕΙΘΟΥΣ** | **Επίκληση στο συναίσθημα**  (έμμεση πειθώ) | **Επίκληση στη λογική** |
| **ΟΡΓΑΝΩΣΗ** | **Συνειρμική:** διαισθητική ανάπτυξη των ιδεών.  Δεν είναι εύκολο να ανιχνεύσουμε τη σχέση θέση-απόδειξη, ενδιαφέρει περισσότερο η ύφανση του λόγου και όχι η λογική που διέπει το δοκίμιο. Η συνεκτικότητα στηρίζεται στη συνειρμική σύνδεση των παραγράφων. | **Λογική** διάταξη και δόμηση του λόγου. |
| **ΣΚΟΠΙΑ** | **Υποκειμενική:** προσωπική σκοπιά, ελευθερία ερμηνείας του θέματος, παράθεση υποκειμενικών κρίσεων που σχετίζονται με την παρατήρηση ή τη φαντασία. | **Αντικειμενική:** τεκμηρίωση με βάση τις γνώσεις. |

**ΔΙΑΦΟΡΕΣ ΔΟΚΙΜΙΟΥ – ΑΡΘΡΟΥ**

* Το άρθρο έχει επικαιρικό χαρακτήρα, δηλαδή αφορμάται πά­ντα από ένα επίκαιρο γεγονός το οποίο σχολιάζει ή και ερμηνεύει. Το δοκίμιο, από την άλλη πλευρά, δεν έχει επι­καιρικό χαρακτήρα. Ακόμη και όταν αφορμάται από κά­ποιο σύγχρονο γεγονός, ανάγεται στο μόνιμο και στο γε­νικό.
* Το δοκίμιο χαρακτηρίζεται «υβρίδιο», γιατί κινείται ανάμεσα στην επιστήμη ή στη φιλοσοφία και στη λογοτεχνία. Το άρθρο αντίθετα έχει πιο ξεκάθα­ρο χαρακτήρα. Απέχει σαφώς από τη λογοτεχνία και κινείται στο χώρο της ερμη­νευτικής δημοσιογραφίας (π.χ. άρθρο σε εφημερίδα) ή της επιστήμης.
* Στο άρθρο επικρατεί η αναφορική λει­τουργία της γλώσσας , κάτι που δε συμβαί­νει σε όλα τα δοκίμια (αναφορική και ποιητική λειτουργία).
* Το άρθρο δεν έχει, συνήθως, τον προσωπικό και οι­κείο τόνο που χαρακτηρίζει το δοκίμιο.
* Μια ακόμη διαφορά του άρθρου από το δοκίμιο είναι η έκταση. Το άρθρο (τουλάχιστον αυ­τό που δημοσιεύεται στην εφημερίδα) είναι συνήθως συντομότερο από ένα δοκίμιο.

1. **Η ΕΠΙΦΥΛΛΙΔΑ**

**Ορισμός** : Η επιφυλλίδα είναι ένας τύπος κειμένου που αναφέρεται σε διά­φορα θέματα :

α) φιλολογικά, β) επιστημονικά, γ) κοινωνικά, δ) καλλιτεχνικά ,ε) πολιτικά κτλ.

**Χαρακτηριστικά :**

* Ο συντάκτης του κειμένου είναι ειδικός στο θέμα (π.χ. γλωσσολόγος, φυσικός κ.ά).
* Δημο­σιεύεται σε εφημερίδα σε ορισμένη θέση. όμως το περιεχόμενό της δεν είναι ειδησεογραφικό αλλά ειδικό.
* χωρίζεται συνήθως από την υπόλοιπη ύλη με ολοσέλιδη ή μικρή γραμμή.
* Στο παρελ­θόν η θέση αυτή ήταν κατά κανόνα στο κάτω άκρο της σελίδας, αλλά στην εποχή μας η θέση της επιφυλλίδας ποικίλλει από εφη­μερίδα σε εφημερίδα.
* Ο επιφυλλιδογράφος μπορεί να ξεκινήσει από ένα επίκαιρο θέμα, π,χ. «Η διαφήμιση», αλλά δε μένει προ­σκολλημένος στο επίκαιρο· προχωρεί σε παρατηρήσεις και σκέ­ψεις διαχρονικού χαρακτήρα και γενικότερου ενδιαφέροντος→ πιθανή σχέση με την επικαιρότητα, αλλά όχι υποχρεωτική.
* Ως προς το ύφος είναι περισσότερο δοκιμιακού χαρακτήρα.
* Έχει πιο διαχρονικό και γενικευτικό χαρακτήρα από το άρθρο.

1. Η επιφυλλίδα μοιάζει με το δοκίμιο, γιατί μπορεί ο επιφυλλιδογράφος να ξεκινήσει από ένα επίκαιρο θέμα και να προχωρήσει σε παρατηρήσεις και σκέψεις με διαχρονικό χαρακτήρα και γενικότερο ενδιαφέρον.
2. Η διάκριση επιφυλλίδας και άρθρου δεν είναι πάντα εύκολη, γι’ αυτό και η επιφυλλίδα θεωρείται ως ένα είδος σύντομου άρθρου.
3. Στο παρελθόν επιφυλλίδα ονομαζόταν, επίσης, και ένα λαϊκό ανάγνωσμα, συνήθως μυθιστόρημα που δημοσιευόταν τμηματικά, σε συνέχειες στην εφημερίδα.
4. **ΟΜΙΛΙΑ - ΕΙΣΗΓΗΣΗ**

**ΟΜΙΛΙΑ:** Πρόκειται για προφορικό λόγο που εκφωνείται με αφορμή συγκεκριμένη περίσταση και με αντικείμενο ευρείας θεματολογίας (πολιτικό, κοινωνικό, πολιτιστικό, επιστημονικό, θρησκευτικό κλπ).

**ΕΙΣΗΓΗΣΗ:** Πρόκειται για ομιλία που εκφωνείται σε συλλογικό όργανο, η οποία περιλαμβάνει είτε προτάσεις πάνω σε συγκεκριμένο θέμα είτε ανακοινώσεις σχετικά με συγκεκριμένο ζήτημα. Μια εισήγηση μπορεί να απευθύνεται σε όλα τα είδη ακροατηρίων που προαναφέρθηκαν για την ομιλία.

 Η ομιλία και η εισήγηση είναι **προσχεδιασμένος προφορικός λόγος**. Γι’ αυτό το κείμενο συνδυάζει αρμονικά τα γνωρίσματα του προφορικού και του γραπτού λόγου.

**ΔΟΜΗ:**

1. Προσφώνηση: Εξαρτάται άμεσα από την ιδιότητα του δέκτη και τις επιδιώξεις του πομπού και τοποθετείται στο πάνω αριστερό μέρος του κειμένου. Πρόκειται για τον εισαγωγικό χαιρετισμό που απευθύνει ένας ομιλητής στο ακροατήριό του. Όταν στο ακροατήριο παρευρίσκονται ιερωμένοι, προσφωνούνται στην αρχή. Η προσφώνηση επιβάλλεται να είναι κλιμακωτή, δηλαδή ο πομπός απευθύνεται στο ακροατήριό του ξεκινώντας από τους πιο υψηλά ιστάμενους και προχωρώντας προς τους απλούς δέκτες.
2. Πρόλογος: Ο ομιλητής παρουσιάζει επιγραμματικά το θέμα, τη σκοπιά από την οποία θα το αντιμετωπίσει και ταυτόχρονα επιδιώκει να κερδίσει το ενδιαφέρον του ακροατηρίου.
3. Κύριο μέρος: Ο ομιλητής έχει τη δυνατότητα να χρησιμοποιήσει ανάλογα με το θέμα:

-*Αφήγηση*: Πληροφορίες σχετικές με την ιστορική διαδρομή του θέματος ή αναδρομή στο παρελθόν.

-*Βεβαίωση*: Αποδεικτικό και τεκμηριωτικό υλικό υπέρ της υποστηριζόμενης θέσης. Παρατίθενται επιχειρήματα με παρουσίαση στοιχείων, δεδομένων,  μαρτυριών, απόψεων ειδικών, έτσι που να καλύπτεται σφαιρικά το θέμα και να αναδεικνύεται η ορθότητα των θέσεων του πομπού.

-*Ανασκευή*: Εκ του αντιθέτου απόδειξη. Παρουσιάζεται η άλλη άποψη και αντικρούεται, γεγονός που ισχυροποιεί τη θέση του ομιλητή. Προβάλλονται οι κίνδυνοι που τυχόν θα προκύψουν από την επικράτηση του αντιθέτου.

1. Επίλογος: Σύντομη ανακεφαλαίωση, ευχή, προτροπή, επιβεβαίωση των επιχειρημάτων που χρησιμοποιήθηκαν για την υποστήριξη της θέσης.
2. Επιφώνηση: Τυποποιημένη φράση που τοποθετείται πάντοτε ανεξάρτητα από το κείμενο στο κάτω δεξιό μέρος της γραπτής διατύπωσής του, με την οποία ο πομπός εκφράζει τις ευχαριστίες προς τις/τους δέκτες.

**Χαρακτηριστικά :**

* Ύφος, γλώσσα και οργάνωση ανάλογα με τον ομιλητή, το θέμα και την επικοινωνιακή περίσταση (επίσημο, οικείο, λογοτεχνικό, επιστημονικό κλπ.).
* Χρησιμοποιείται το δεύτερο πρόσωπο πληθυντικού (« π.χ. όλοι νομίζω θα συμφωνούσατε »), το οποίο προσδίδει αμεσότητα. Επίσης, όταν θεωρείται σκόπιμο, χρησιμοποιείται και το πρώτο πληθυντικό για ποικιλία ύφους και διότι αποδίδει έναν τόνο συλλογικότητας, δημιουργεί την αίσθηση αλληλεπίδρασης μεταξύ πομπού και δέκτη , εφόσον ο πομπός απευθύνεται σε ακροατήριο και συλλειτουργεί μ΄ αυτό. Αποδίδεται έναν αίσθημα συλλογικής ευθύνης των δεκτών και τονίζεται η ανάγκη κινητοποίησης των αρμοδίων φορέων. Τέλος, επιτυγχάνεται η ευαισθητοποίηση των δεκτών.
* Η διατύπωση ρητορικών ή απλών ερωτημάτων είναι επιθυμητή κυρίως σε επίπεδο εισηγήσεων, επειδή εγείρει το ενδιαφέρον και την προσοχή των δεκτών.

**5. ΕΠΙΣΤΟΛΗ**

Η επιστολή είναι γραπτός λόγος που χρησιμοποιούμε, για να επικοινωνήσουμε με πρόσωπα τα οποία δεν είναι παρόντα - οικεία και μη - ή με κοινωνικές ομάδες που θεωρούμε ως κατάλληλους δέκτες των μηνυμάτων μας, με στόχο:

* να πληροφορήσουμε για συμβάντα και καταστάσεις,
* να διαπιστώσουμε προβλήματα,
* να μεταδώσουμε σκέψεις και συναισθήματα,
* να εκφράσουμε απόψεις, εισηγήσεις, διαμαρτυρίες,
* να ανακοινώσουμε προθέσεις.

Η επιστολή απευθύνεται σ’ ένα «εσύ», αλλά η απουσία του «εννοούμενου συνομιλητή» εμποδίζει την ολοκλήρωση του διαλόγου. Σύμφωνα με τον Αριστοτέλη «η επιστολή είναι το ήμισυ ενός διαλόγου», ενώ από σύγχρονους μελετητές θεωρείται ως ο «μονόλογος που θέλει να γίνει διάλογος». Επειδή την απευθύνουμε σε απόντα, από την ανάγκη για να συνομιλήσουμε μαζί του, πρέπει να έχει τη φυσικότητα και την αμεσότητα του προφορικού λόγου.

**ΕΙΔΗ:** Φιλική ή επίσημη

**Χαρακτηριστικά**

**1.** Δηλώνεται ο τόπος και η ημερομηνία.

**2.** Υπάρχει προσφώνηση (ανάλογη με τον παραλήπτη)

*Σε μια επιστολή ο τόπος και η ημερομηνία μπαίνουν επάνω δεξιά , η προσφώνηση πιο κάτω από την ημερομηνία και αριστερά. η πρώτη παράγραφος δεν έχει εσοχή και είναι σε πλήρη στοίχιση με την προσφώνηση. Οι εσοχές αρχίζουν από τη δεύτερη παράγραφο.*

**3.** Στον πρόλογο γίνεται αναφορά στην ιδιότητα του αποστολέα και στο θέμα της επιστολής, που αποτελεί και την αφορμή για τη σύνταξή της, και στον σκοπό του επιστολογράφου.

**4.** Στο κύριο μέρος: έκθεση και ανάλυση του θέματος…, θέση-απόφανση του επιστολογράφου…, απόδειξη αυτής (επιχειρήματα και τεκμήρια)…, απόκρουση πιθανών αντίθετων απόψεων… κ.λπ.

**5.** Στον επίλογο: περιεκτική ανακεφαλαίωση και επίκληση στον αποδέκτη της επιστολής να κατανοήσει τον προβληματισμό-σκεπτικισμό του αποστολέα και αν η θέση του αποδέκτη το απαιτεί: να ευαισθητοποιηθεί, να ανταποκριθεί άμεσα και να αναλάβει πρωτοβουλίες.

**6.** Αποφώνηση (ανάλογη με τον παραλήπτη) (γράφεται κάτω δεξιά): *π.χ. Φιλικά*, *«Με φιλικούς χαιρετισμούς» (για φιλική επιστολή), «Με τιμή», «Με εκτίμηση» (για επίσημη επιστολή).*

Υπογραφή με την ιδιότητα του συντάκτη π.χ. *«ένας μαθητής», «ένας ευαισθητοποιημένος νέος», «ο πρόεδρος του μαθητικού συμβουλίου».*

7. Το ύφος μπορεί να είναι σοβαρό κι επίσημο (χρήση γ’ ενικού και πληθυντικού προσώπου), αν η επιστολή είναι επίσημη.

Αν απευθύνεται σε φιλικό πρόσωπο, το ύφος θα είναι απλό και οικείο (χρήση α’ και β’ ενικού και πληθυντικού προσώπου).

8. Ως προς τους τρόπους πειθούς χρησιμοποιείται η επίκληση στη λογική αλλά μπορεί να αξιοποιηθεί και η επίκληση στο ήθος του πομπού και του δέκτη.

1. **ΗΜΕΡΟΛΟΓΙΟ**

* Εξομολογητικός τόνος, κατάθεση σκέψεων και συναισθημάτων.
* Ακριβής προσδιορισμός χρόνου και  τόπου ( ημερομηνίας)  στην αρχή  της σελίδας πάνω δεξιά.

*Π.χ   Τετάρτη 11 Νοεμβρίου 2015.*

* Φράση *«αγαπημένο μου ημερολόγιο »*  αριστερά .
* Χρήση συνήθως πρώτου ενικού προσώπου.
* Λόγος αυθόρμητος, απλός , καθημερινός , επιγραμματικός .
* Ύφος  απλό, προσωπικό, ίσως  και γλαφυρό .

1. **ΣΥΝΕΝΤΕΥΞΗ**

* Προσωπικός τόνος, μεταφέρει προσωπικές σκέψεις, απόψεις, εμπειρίες
* Συνέντευξη ενός επιστήμονα: ανάλογο ύφος και περιεχόμενο με επιστημονικό λόγο.

**ΙΙ. ΕΓΚΛΙΣΕΙΣ ΚΑΙ ΤΡΟΠΙΚΟΤΗΤΕΣ**

***Οι εγκλίσεις***

Με τις **εγκλίσεις** δηλώνεται πώς θέλουμε να παρουσιάσουμε κάθε φορά αυτό που σημαίνει το ρήμα. Οι εγκλίσεις του ρήματος διαφοροποιούνται είτε μορφολογικά είτε με τη χρήση μορίων πριν από τους ρηματικούς τύπους.

***Η οριστική***

Η οριστική εκφράζει κατά κανόνα μια **ενέργεια ή μια κατάσταση πραγματική και βέβαιη**,

π.χ. *Η Ελλάδα****ανήκει****στην Ενωμένη Ευρώπη*.

Συχνά όμως μπορεί να εκφράζει και άλλες σημασίες, όπως:

- τη **δυνατότητα να γίνει κάτι** π.χ. ***Θα πετούσε*** *από τη χαρά του, αν έπαιρνε το δίπλωμα*,

**-την πιθανότητα** π.χ. *Δεν ήρθε ακόμη.****Θα****τον****πήρε****ο ύπνος*,

**-την ευχή** π.χ. ***Ας*** *τον****έβλεπε****κι ας ήταν για λίγο*

-**την παράκληση** π.χ. *Δεν****προσέχεις****λιγάκι τη διατροφή σου*.

Η οριστική έχει κανονικά άρνηση ***δε(ν).*** Όταν δηλώνει ευχή, έχει άρνηση ***μη(ν).***

***Η υποτακτική***

Η υποτακτική εκφράζει κατά κανόνα **το ζητούμενο, το ενδεχόμενο και το επιθυμητό**,

π.χ. ***Αν μαγειρέψω****γεμιστά, θα είναι όλοι ευχαριστημένοι*.

Συχνά παίρνει και άλλες σημασίες, όπως:

- **της προτροπής** π.χ. ***Ας σταματήσετε*** *αυτή τη φλυαρία!*

-**της παραχώρησης** π.χ. ***Ας δεχτούμε*** *στην εκδρομή ακόμη έναν*

-**της ευχής** π.χ. *Μακάρι****να ζήσει***

-της απορίας π.χ. *Δεν είναι καθόλου καλά τα νέα, πώς****να****του το****πω****;*

-της προσταγής π.χ. ***Να****τα****πεις****όλα*

-της απαγόρευσης π.χ. ***[Nα] Μην πιστεύεις****στον καθένα* κ.ά.

Η υποτακτική χαρακτηρίζεται από τη χρήση των μορίων ***να, ας***, καθώς και από το ότι συνδυάζεται με τους συνδέσμους ***αν, εάν, όταν, πριν, πριν να, μόλις, προτού, άμα, για να, μήπως.***

Στις απαγορεύσεις χρησιμοποιείται συνήθως η υποτακτική χωρίς το μόριο *να*, π.χ. ***(Να) Μην****τον****ακούς****σε ό,τι σου λέει.*

Η υποτακτική έχει την άρνηση ***μη(ν).***

***Η προστακτική***

Η προστακτική ανάλογα με την επικοινωνιακή συνθήκη μπορεί να εκφράζει **προσταγή**

π.χ. ***Προχωρήστε****αργά και σταθερά προς τα εμπρός*,

*-****παράκληση***  π.χ. ***Ελάτε****, σας παρακαλώ, στις θέσεις σας*) κ.ά.

***Οι τροπικότητες***

**Τροπικότητες** ονομάζονται οι διάφορες σημασιολογικές λειτουργίες που εκφράζονται με τη χρήση των εγκλίσεων και δείχνουν την υποκειμενική στάση του ομιλητή,

π.χ. ***Να κερδίσει*** *το λαχείο και τότε ποιος τον πιάνει!* (υποθετική τροπικότητα).

Οι τροπικότητες είναι δύο ειδών: ***η επιστημική* και η *δεοντική.***

***Επιστημική* τροπικότητα** είναι αυτή που σχετίζεται με τον **βαθμό της βεβαιότητας** που εκφράζει ο ομιλητής γι' αυτό που λέει,

π.χ. *Πρέπει****να περάσατε****πολύ καλά στο ταξίδι.*

***Δεοντική* τροπικότητα** είναι αυτή που σχετίζεται με τον **βαθμό της αναγκαιότητας** που εκφράζει ο ομιλητής για την πραγματοποίηση αυτού που λέει,

π.χ. *Λέω****να πάω****σήμερα θέατρο.*

Οι τροπικότητες εκφράζονται στη νέα ελληνική με ένα μεγάλο αριθμό γλωσσικών (π.χ. συνδυασμοί συνδέσμων, τροπικά ρήματα, εκφράσεις κτλ.) και εξωγλωσσικών (π.χ. ανασήκωμα ώμων, χειρονομίες κτλ.) στοιχείων. Εξετάζονται μαζί με τις εγκλίσεις, γιατί και οι εγκλίσεις εκφράζουν τροπικότητες.

**Επιστημική τροπικότητα**

Η επιστημική τροπικότητα καλύπτει ένα φάσμα σημασιών σχετικών με τη βεβαιότητα του ομιλητή γι' αυτό που λέει, που **στο ένα του άκρο βρίσκεται η υπόθεση και στο άλλο η ρητά δηλωμένη βεβαιότητα**. Ορισμένες από αυτές τις σημασίες είναι οι εξής:

***Υπόθεση***

Εκφράζεται η υπόθεση του ομιλητή γι' αυτό που λέει.

Εκφέρεται με **το *να + υποτακτική***, τα ***αν, εάν, άμα, έτσι και, ας* + *οριστική πολλών χρόνων*** κ.ά.,

π.χ. ***Να ξέρουν****οι άνθρωποι τι χάνουν από τη ζωή στο χωριό, θα φύγουν από τις πόλεις.*

***Ας είχε****αυτοκίνητο και θα έβλεπες πού θα ήταν.*

***Δυνατότητα***

Εκφράζεται από τον ομιλητή αυτό που είναι δυνατό να γίνει.

Εκφέρεται ως εξής: ***μπορεί + υποτακτική, ίσως + υποτακτική*, *θα + οριστική*** κ.ά.,

π.χ. *Φέτος, λόγω του καιρού,****μπορεί να έχουμε****μεγάλη παραγωγή λαδιού.*

***Ίσως κάνει****λιγότερο κρύο τον επόμενο μήνα.*

***Πιθανότητα***

Εκφράζεται από τον ομιλητή η πιθανότητα να γίνει αυτό που λέει. Από αυτήν την άποψη είναι πιο ισχυρή από τη δυνατότητα.

Εκφέρεται με τα ***πρέπει + υποτακτική*, *θα + οριστική*** κ.ά.,

π.χ. *Ο θείος σου****πρέπει να έχει****πολλά χρήματα για να τα ξοδεύει τόσο εύκολα.*

***Θα ήταν****δύσκολα εκείνα τα χρόνια.*

***Βεβαιότητα***

Εκφράζεται από τον ομιλητή βεβαιότητα γι' αυτό που λέει.

Εκφέρεται με **απλή οριστική** και συνοδεύεται συχνά από εκφράσεις (επιρρήματα κτλ.) που δηλώνουν βεβαιότητα, π.χ. *Ο Κολόμβος σίγουρα****ανακάλυψε****την Αμερική.*

**Δεοντική τροπικότητα**

Η δεοντική τροπικότητα καλύπτει ένα ευρύ φάσμα σημασιών σχετικών με την προσδοκία πραγματοποίησης αυτών που λέει ο ομιλητής, που **στο ένα άκρο του βρίσκεται η απλή επιθυμία και στο άλλο η υποχρέωση**. Ορισμένες από αυτές τις σημασίες είναι οι εξής:

***Επιθυμία***

Εκφράζεται από τον ομιλητή η επιθυμία του υποκειμένου.

Εκφέρεται συχνά με το ρήμα ***θέλω + υποτακτική***,

π.χ. *Όλοι****θέλουν να έχουν****καλή υγεία.*

***Ευχή***

Εκφράζεται από τον ομιλητή η επιθυμία του υποκειμένου ως ευχή. Είναι πιο ισχυρή από την τροπικότητα της επιθυμίας.

Εκφέρεται με **απλή υποτακτική** (και εκφράσεις που δείχνουν πως πρόκειται για ευχή και όχι προσταγή) και με τα ***ας, να, μακάρι, που* + *υποτακτική***,

π.χ. ***Ας πλύνει*** *καμιά φορά το αυτοκίνητο.*

***Να μπεις****στην εκκλησία, έστω και για λίγο*.

***Πρόθεση***

Εκφράζεται από τον ομιλητή η πρόθεση του υποκειμένου να κάνει μια ενέργεια.

Εκφέρεται με ***ρήματα που δηλώνουν πρόθεση* (*στοχεύω να, σκοπεύω να, προτίθεμαι να, λέω να* κτλ.) + *υποτακτική*,**

π.χ. *Οι μαθητές της Γ΄ Λυκείου****σκοπεύουν να πάνε****φέτος εκδρομή στην Ιταλία.*

***Υποχρέωση***

Εκφράζεται από τον ομιλητή η ανάγκη, η υποχρέωση του υποκειμένου να κάνει μια ενέργεια.

Εκφέρεται, εκτός της **προστακτικής**, με το *απρόσωπο ρήμα* ***«πρέπει» και με ανάλογες εκφράσεις (είναι ανάγκη, είναι υποχρεωμένος* κτλ.) + *υποτακτική*,**

π.χ. *Φέτος ο Γιάννης****πρέπει να πάρει****το πτυχίο του*.

**ΑΠΑΝΤΗΣΕΙΣ**

**[Αυτοφωτογράφιση: εθισμός, ναρκισσισμός, ανοησία ή κοινωνικό φαινόμενο;]**

**ΑΣΚΗΣΕΙΣ**

1. **Να εξηγήσετε την άποψη που διατυπώνει ο αρθρογράφος στη φράση: «[Η αυτοφωτογράφιση]… έχει κυρίως να κάνει με την ανάγκη των απλών πολιτών στην εποχή της εικόνας να αποδράσουν από την ανωνυμία».**

Οι απλοί πολίτες στο πλαίσιο της σύγχρονης κοινωνίας που η εικόνα έχει αποκτήσει τόσο μεγάλη σημασία, αισθάνονται πως αναλογεί και σ’ αυτούς ένα ορισμένο μερίδιο δημοσιότητας. Τα μέσα κοινωνικής δικτύωσης, άλλωστε, έχουν καταστήσει απολύτως εφικτή την πραγμάτωση αυτής της επιδίωξης, εφόσον οποιοσδήποτε μπορεί πλέον να αποκτήσει μια περιορισμένη έστω διασημότητα και να ξεφύγει από την πλήρη ανωνυμία. Πρόκειται, βέβαια, για μια έκφανση της ανθρώπινης ματαιοδοξίας, που βρίσκει πρόσφορο έδαφος να εκδηλωθεί στην ψηφιακή εποχή που διανύουμε.

1. **Γιατί, κατά τον αρθρογράφο, η αυτοφωτογράφιση δεν μπορεί να θεωρηθεί καινούρια δραστηριότητα;**

Η αυτοφωτογράφιση δεν μπορεί να θεωρηθεί καινούρια δραστηριότητα, καθώς δεν είναι η πρώτη φορά στην ιστορία που οι άνθρωποι αποτυπώνουν τη μορφή άλλων ή και τη μορφή του εαυτού τους. Τα ζωγραφικά πορτρέτα, όπως και οι αυτοπροσωπογραφίες αποτελούν συνήθη δραστηριότητα εδώ και εκατοντάδες χρόνια. Ωστόσο, εκείνο που διαφοροποιεί τη σύγχρονη τάση είναι το γεγονός ότι έχει λάβει πολύ μεγάλες διαστάσεις και πως καλύπτει κυρίως τη ματαιόδοξη τάση των ανθρώπων να παρουσιάζουν στους άλλους μια ευπαρουσίαστη, αλλά επίπλαστη εικόνα του εαυτού τους.

1. **Γιατί ο αρθρογράφος πιστεύει πως τελικά η μόδα της αυτοφωτογράφισης επηρεάζει τον άνθρωπο αλλά και το κοινωνικό σύνολο; (60 –80 λέξεις)**

Η μόδα της αυτοφωτογράφισης επηρεάζει τόσο τον άνθρωπο σε ατομικό επίπεδο, όσο και το κοινωνικό σύνολο, εφόσον ασκεί πίεση στους ανθρώπους να παρουσιάζουν μια όσο γίνεται θελκτικότερη εικόνα του εαυτού τους προς τους άλλους. Πρόκειται για μια μορφή δημοσιοποίησης της προσωπικής ζωής σ’ ένα ευρύτερο σύνολο, που χαρακτηρίζεται από την ψευδαίσθηση των ανθρώπων ότι βρίσκεται υπό τον έλεγχό τους. Η εικόνα που πλάθουν οι άνθρωποι για τον εαυτό τους μπορεί μεν να αποτελέσει αντικείμενο επεξεργασίας και ανάλυσης, δεν μπορεί ωστόσο να διαγραφεί.

1. **Ποια είναι τα δομικά στοιχεία της τελευταίας παραγράφου (Τέλος… ζωή) του κειμένου;**

Θεματική περίοδος: Τέλος, οι αυτοφωτογραφίσεις σε ατομικό επίπεδο αποτελούν ένα ακόμη δείγμα της κατάρρευσης των ορίων μεταξύ της δημόσιας και της ιδιωτικής ζωής.

Σχόλια / Λεπτομέρειες: Σε κοινωνικό επίπεδο ίσως να οφείλονται στην εμμονή των ανθρώπων να συσσωρεύουν αρχεία των εμπειριών τους μέσω εικόνων, που χρησιμοποιούν για να προβάλλουν μια εικόνα του εαυτού τους προς τον έξω κόσμο. Μια εικόνα που μπορούμε να την επεξεργαστούμε ή να τη διυλίσουμε, αλλά έχουμε και την αίσθηση ότι μπορούμε και να τη διαγράψουμε. Σε τελική ανάλυση, συνδέονται με την έλευση μιας νέας μορφής ορατότητας που συσχετίζεται άμεσα με την ψηφιακή εποχή. Το φαινόμενο έχει κυρίως να κάνει με την ανάγκη των απλών πολιτών στην εποχή της εικόνας να αποδράσουν από την ανωνυμία, να γίνουν έστω «ολίγον γνωστοί», να αποκτήσουν το μερίδιο της δημοσιότητας που τους αναλογεί στη ζωή.

Κατακλείδα: ---

1. **Να διακρίνετε την είδηση από τα σχόλια του αρθρογράφου στην πρώτη παράγραφο (Στις ημέρες… φαινομένου;) του κειμένου και να αιτιολογήσετε αντίστοιχα τις επιλογές σας.**

*Στις ημέρες μας όλοι πλέον «αυτοφωτογραφίζονται» και αναρτούν τις φωτογραφίες τους στις ιστοσελίδες τους είτε είναι πλανητάρχες, πρόεδροι ή πρωθυπουργοί, πολιτευτές ή διασημότητες, απλοί άνθρωποι, ακόμη και τα κατοικίδιά τους.*

- Στην περίοδο αυτή εντοπίζουμε μια **είδηση**, τη διάδοση της αυτοφωτογράφισης, η οποία ωστόσο εμπεριέχει και ένα σχόλιο του αρθρογράφου που προκύπτει μέσα από τη γενίκευση «στις μέρες μας όλοι πλέον αυτοφωτογραφίζονται». Ο αρθρογράφος προκειμένου να αποδώσει την εκπληκτική διάδοση του φαινομένου προχωρά σε μια υπερβολική γενίκευση, η οποία εντούτοις δεν ανταποκρίνεται στην πραγματικότητα.

*Ο όρος «selfie» ανακηρύχθηκε η λέξη της χρονιάς το 2013 από το αγγλικό λεξικό της Οξφόρδης και ορίζεται ως «μια φωτογραφία που κάποιος έχει τραβήξει για τον εαυτό του, συνήθως με ένα έξυπνο κινητό, υπολογιστή-τάμπλετ ή κάμερα, και την έχει ανεβάσει σε μια ιστοσελίδα κοινωνικής δικτύωσης».*

- Η αναφορά στην ανακήρυξη του όρου selfie ως λέξη της χρονιάς αποτελεί είδηση, μιας και αποτελεί ένα αναμφισβήτητο γεγονός.

*Ως «δραστηριότητα» την συναντά κανείς έως τις κηδείες! Πρόκειται τελικά περί εθισμού, ναρκισσισμού, ανοησίας ή αποτελεί μέρος ενός ευρύτερου κοινωνικού φαινομένου;*

- Το γεγονός ότι κάποιοι έχουν αυτόφωτογραφηθεί ακόμη και σε κηδείες είναι πραγματική **είδηση**. Η χρήση του θαυμαστικού, όμως, αποτελεί **σχόλιο** του αρθρογράφου, το οποίο έχει σκοπό να εκφράσει την έκπληξή του. Τα δε ερωτήματα που ακολουθούν αποτελούν **μορφή σχολίου**, εφόσον πρόκειται για τις απόπειρες του αρθρογράφου να αποτιμήσει κατά τρόπο υποκειμενικό το υπό εξέταση φαινόμενο.

**6. Πώς επιτυγχάνεται η συνοχή ανάμεσα στην τρίτη παράγραφο και την τέταρτη παράγραφο του κειμένου;**

Η συνοχή ανάμεσα στην 3η και την 4η παράγραφο επιτυγχάνεται με τη χρήση του αντιθετικού συνδέσμου ωστόσο, ο οποίος δηλώνει πως όσα ακολουθούν εκφράζουν αντίθεση σε σχέση με όσα προηγήθηκαν.

**7. «Ωστόσο, το μεγάλο πρόβλημα με τη διάδοση του ψηφιακού ναρκισσισμού είναι ότι ασκεί τεράστια πίεση στους ανθρώπους…».**

**Να δηλώσετε αν η χρήση της γλώσσας στην παραπάνω πρόταση είναι κυριολεκτική / δηλωτική ή μεταφορική / συνυποδηλωτική.**

Η συνυποδηλωτική χρήση της γλώσσας γίνεται κυρίως αντιληπτή στη φράση «ψηφιακού ναρκισσισμού», καθώς ο ψυχολογικός όρος του ναρκισσισμού, της αυταρέσκειας, χαρακτηρίζεται ψηφιακός, προκειμένου να αποδοθεί μια σύγχρονη έκφανσή του∙ η ναρκισσιστική δηλαδή συμπεριφορά στο πλαίσιο διαδικτύου και ειδικότερα στα μέσα κοινωνικής δικτύωσης. Ο ναρκισσισμός δεν μπορεί σε κυριολεκτικό επίπεδο να χαρακτηριστεί ψηφιακός, συνυποδηλωτικά, ωστόσο, μας παραπέμπει στον κόσμο του διαδικτύου και της ψηφιακής τεχνολογίας.

**ΘΕΜΑ 1 (μονάδες 35)**

**1ο υποερώτημα (μονάδες 10)**

Λόγοι δημιουργίας του φαινομένου της αυτοφωτογράφισης:

• ματαιοδοξία, ναρκισσισμός, μόδα,

• εθισμός: εμμονή ευπαρουσίαστης αυτοπροβολής,

• πίεση από τα μέσα κοινωνικής δικτύωσης για υλοποίηση ανέφικτων στόχων: ψηφιακός ναρκισσισμός,

• εμμονή συσσώρευσης εμπειριών μέσω εικόνων,

• αίσθηση εξουσίας πάνω στην εικόνα: δυνατότητα επεξεργασίας, διαγραφής,

• απόδραση από την ανωνυμία. Θέση του συγγραφέα:

• επικίνδυνο φαινόμενο,

• δείγμα κατάρρευσης των ορίων μεταξύ δημόσιας και ιδιωτικής ζωής.

**2ο υποερώτημα (μονάδες 10)**

**2η παράγραφος:** σύγκριση – αντίθεση ανάμεσα στο παρελθόν και στο παρόν αναφορικά με την τάση αυτοπροβολής ως ανθρώπινης συμπεριφοράς: - ως συμπεριφορά καταγράφεται με μια διαφορετική μορφή εδώ και εκατοντάδες χρόνια ξεκινώντας από τα πορτρέτα και τις αυτοπροσωπογραφίες vs - παίρνει τις διαστάσεις μόδας και συνδέεται με τις σύγχρονες εμμονές των ανθρώπων να προβάλλουν με έναν ευπαρουσίαστο τρόπο τους εαυτούς τους στους άλλους. Τον τρόπο οργάνωσης του λόγου φανερώνει και η διαρθρωτική λέξη «Αντίθετα» και υποδηλώνουν οι λέξεις/ φράσεις «διαφορετική», «σύγχρονες», «εδώ και εκατοντάδες χρόνια».

**4η παράγραφος:** παραδείγματα που αφορούν στην αυτοφωτογράφιση και τεκμηριώνουν τη συνεχή προσπάθεια των ανθρώπων, κυρίως των νέων, να επιτύχουν ανέφικτους στόχους χωρίς να το αντιλαμβάνονται: «Ο ένας παρουσιάζει τον εαυτό του ως ποδοσφαιριστή, η άλλη ως τραγουδίστρια … διαδίκτυο», «οι αυτοφωτογραφίσεις αποτελούν … 24 ετών».

**3ο υποερώτημα (μονάδες 15)**

Σχόλιο που διατυπώνεται με σημείο στίξης:

Ως «δραστηριότητα» τη συναντά κανείς έως και στις κηδείες! → θαυμαστικό: δηλώνει κατάπληξη για την υπερβολική και ανάρμοστη για την περίσταση συμπεριφορά

Λεκτικά σχόλια:

- είτε είναι πλανητάρχες, πρόεδροι ή πρωθυπουργοί, πολιτευτές ή διασημότητες, απλοί άνθρωποι, ακόμη και τα κατοικίδιά τους → η παράθεση των ιδιοτήτων των ανθρώπων που αναρτούν αυτοφωτογραφίσεις στα μέσα κοινωνικής δικτύωσης αποδίδει την έκταση του φαινομένου σε όλα τα κοινωνικά στρώματα και η αναφορά στα κατοικίδια (ακόμη) εμπεριέχει ειρωνεία

- Μπορεί να μοιάζει αστείο, αλλά μπορεί να είναι και επικίνδυνο → διευκρινίζει τη διαφορά ανάμεσα στον φαινομενικά ευτράπελο χαρακτήρα (αστειότητα) της συγκεκριμένης συνήθειας και στις πραγματικές της διαστάσεις (επικινδυνότητα).

**Από το γνώθι σαυτόν… στο selfie εαυτόν**

ΕΝΔΕΙΚΤΙΚΕΣ ΑΠΑΝΤΗΣΕΙΣ ΘΕΜΑ 20324

Θέμα 1 (μονάδες 35)

1ο υποερώτημα (μονάδες 10)

Οι κίνδυνοι που διαβλέπει η συντάκτρια του κειμένου από την ψηφιακή τεχνολογία αφορούν την συναισθηματική απομάκρυνση και τη μοναξιά των ανθρώπων παρά τον φρενήρη ρυθμό ανάπτυξης των μέσων κοινωνικής δικτύωσης και την επίπλαστη εικόνα της προσωπικής επαφής που αυτά προσφέρουν. Η έλλειψη αυτογνωσίας και ετερογνωσίας λόγω του ελεγκτικού μηχανισμού της τεχνολογίας δυσχεραίνει τις ανθρώπινες σχέσεις και μειώνει τον πηγαίο αυθορμητισμό των σύγχρονων ανθρώπων.

2ο υποερώτημα (μονάδες 10)

Η αντίθεση της 1ης παραγράφου αφορά την καταιγιστική εξέλιξη των μέσων κοινωνικής δικτύωσης από τη μια και τη μοναξιά της ανθρώπινης ψυχής λόγω της ουσιαστικής απομάκρυνσης των ανθρώπων από την άλλη. Σκοπός της επιλογής είναι να εντείνει η συγγραφέας τη μεγάλη απόκλιση που υπάρχει, να την κάνει ορατή και να βάλει σε προβληματισμό τον αναγνώστη. Στόχος είναι να δώσει έμφαση στην αντίθεση, ώστε να αφυπνίσει τον αναγνώστη να ευαισθητοποιηθεί.

3ο υποερώτημα (μονάδες 15)

Ο τίτλος είναι ιδιαίτερα ευρηματικός με τη χρήση μιας φράσης αρχαιοελληνικής και μιας κατασκευασμένης φράσης με χρήση αγγλικών όρων. Υπαινίσσεται μέσα στο πέρασμα της ιστορίας την μετάβαση από την ουσία της αυτογνωσίας κατά τη σωκρατική αντίληψη ως την κατ’ επίφαση ερμηνεία της στην παγκοσμιοποιημένη εποχή μας. Τα σημεία στίξης (...) δείχνουν αυτό το ιστορικό χρονικό πέρασμα και λειτουργούν υπαινικτικά και ειρωνικά ως προς την αλήθεια του νοήματος του δεύτερου όρου. Το επικοινωνιακό αποτέλεσμα είναι έκπληξη και πρόκληση του ενδιαφέροντος του αναγνώστη. Η αντικατάσταση της προστακτικής του αρχαίου ρήματος (γνώθι) με την αγγλική λέξη (selfie) οδηγεί σε μια μετατόπιση του ενδιαφέροντος από τη φιλοσοφική ενατένιση μιας άλλης εποχής στη μοντέρνα εκδοχή της στην εποχή μας.

***Τα κοινωνικά δίκτυα θρέφουν τον ναρκισσισμό των χρηστών***

***ΑΠΑΝΤΗΣΕΙΣ***

*Ι. Αποδίδοντας συνοπτικά απόψεις για κάποιο/α ζήτημα/τα (εστιασμένη περίληψη):*

**1η : Να αποδώσετε συνοπτικά το θέμα που διερευνά ο Χ. Λιάπης στο κείμενο και τα γενικότερα συμπεράσματα στα οποία καταλήγει για το θέμα αυτό. (70 - 80 λέξεις)**

*Οι πληροφορίες που πρέπει να αποδοθούν περιληπτικά βρίσκονται στη 2η παράγραφο (θέμα προς διερεύνηση) και στις παραγράφους 6η, 7η, 8η και 9η (γενικότερα συμπεράσματα). Αφού εντοπίσουμε τις σχετικές πληροφορίες και πυκνώσουμε τα αντίστοιχα χωρία, μπορούμε να κρατήσουμε τις παρακάτω σημειώσεις:*

*2η § : Προς διερεύνηση ο βαθμός συσχέτισης της χρήσης αυτοφωτογραφιών (selfies) από πολλούς νέους με τον ναρκισσισμό. (Το ζήτημα απασχολεί επιστήμονες και γονείς).*

*6η § : Ο χρηστής selfies δεν είναι οπωσδήποτε ναρκισσιστής - (Ωστόσο) ο ναρκισσισμός ωθεί σε υπερβολική δραστηριότητα στα κοινωνικά δίκτυα.*

*7η § : (Επειδή) Τα κοινωνικά δίκτυα ικανοποιούν βαθύτερες ανάγκες του ναρκισιστή για αυτοπροβολή και θρέφουν τη ματαιοδοξία του.*

*8η § : (Για αυτό) Υπερβολική η παρουσία ναρκισσισμού στα κοινωνικά δίκτυα.*

*9η § : Η χρήση των κοινωνικών δικτύων ενισχύει το ναρκισσισμό, εάν υπάρχει προδιάθεση - Χρειάζεται επαγρύπνηση των γονιών.*

*Επιλέγουμε, συνδυάζουμε και προσαρμόζουμε σε συνεχή πυκνό λόγο αυτές τις σημειώσεις:*

***Ενδεικτική απάντηση***

*Ο Ψυχίατρος Χ. Λιάπης θέτει προς διερεύνηση το θέμα της συχέτισης της χρήσης αυτοφωτογραφιών (selfies) από πολλούς νέους με τον ναρκισσισμό. Από την έρευνα συμπεραίνει ότι στα κοινωνικά δίκτυα είναι δυσανάλογα μεγάλη η παρουσία του ναρκισσισμού, επειδή αυτά ικανοποιούν βαθύτερες ανάγκες του ναρκισιστή για αυτοπροβολή, θρέφουν τη ματαιοδοξία του και ενισχύουν ήδη υπάρχουσες προδιαθέσεις. Αυτό, όμως, δε σημαίνει ότι κάθε χρηστής μπορεί να θεωρηθεί ή να γίνει οπωσδήποτε ναρκισσιστής από τη χρήση αυτοφωτογραφιών. Χρειάζεται, ωστόσο, η επαγρύπνηση των γονιών για την υπερβολική ενασχόληση των εφήβων με τα κοινωνικά δίκτυα.*

*Σημείωση: Στην απάντηση χρησιμοποιήθηκε αναφορά στον αρθρογράφο και μεταδιατυπώσεις (Ο Ψυχίατρος Χ. Λιάπης θέτει... συμπεραίνει...), ενώ αναδιατάχθηκε η σειρά των ιδεών/συμπερασμάτων για λόγους σαφέστερης απόδοσης του συνολικού νοήματος.*

**Να παρουσιάσετε συνοπτικά το θέμα-ερώτημα που διερευνά ο X. Λιάπης στο Κείμενο I και τα γενικότερα συμπεράσματα στα οποία καταλήγει για το θέμα αυτό. (90 – 100 λέξεις).**

Ο συντάκτης του κειμένου I. εστιάζει στον εύλογο προβληματισμό, εάν τα μέσα κοινωνικής δικτύωσης ενισχύουν τον ναρκισσισμό τον χρηστών τους και καταλήγει σε ανάλογα συμπεράσματα. Αναλυτικότερα βασιζόμενος σε έρευνες σχετικές με την ναρκισσιστική διαταραχή της προσωπικότητας θεωρεί ευρύ το φάσμα των ευθυνόμενων παραγόντων. Η απουσία ενσυναίσθησης, αυτοεκτίμησης, η ανάγκη αυτοεπιβεβαίωσης ενισχύουν την αυτοπροβολή και υπερπροβολή φωτογραφιών προσωπικού προφίλ ως αντίδραση στην εναγώνια προσπάθεια τόνωσης περιστασιακών σχέσεων και προσέλκυσης προσοχής. Σαφώς οι νάρκισσοι φέρουν εγγενείς καταβολές, αλλά το κοινωνικό περιβάλλον τους λειτουργεί καταλυτικά στην εντεινόμενη ναρκισσιστική τους στάση. Καταληκτικά ο κειμενογράφος καθιστά αντιληπτή την ανάγκη διερεύνησης της συμπεριφοράς των νεαρών ναρκίσσων, καθώς είναι πιθανή η σύμπτωσή της με ψυχοπαθολογικές διαταραχές.

**2η : Να παρουσιάσετε συνοπτικά τα γνωρίσματα που διακρίνουν σύμφωνα με το κείμενο τη ναρκισσιστική διαταραχή και τον τρόπο με τον οποίο αυτά εκδηλώνονται σε σχέση με τα κοινωνικά δίκτυα. (70 - 80 λέξεις)**

*Οι σχετικές πληροφορίες που πρέπει να αποδοθούν περιληπτικά, βρίσκονται διάσπαρτες σε διάφορα σημεία του κειμένου. Για το α΄ ζήτημα στις παραγράφους 3,5 και για το β΄ κυρίως στις παραγράφους 6,7,8. Αφού τις εντοπίσουμε / καταγράψουμε, τις εντάσσουμε σε συνεχή πυκνό λόγο:*

***Ενδεικτική απάντηση***

*Σύμφωνα με το κείμενο ο ναρκισσιστής μεταφέρει με τη συμπεριφορά ή τη φαντασία του μια αίσθηση μεγαλείου και έχει την ανάγκη να θαυμάζεται από τους άλλους, ενώ την ίδια ώρα αδιαφορεί για τις ανάγκες και τα συναισθήματά τους. Η απαίτηση του θαυμασμού εκδηλώνεται ως ματαιδοξία σε σχέση κυρίως με την εξωτερική εμφάνιση. Τα χαρακτηριστικά αυτά ωθούν τον ναρκισσιστή να χρησιμοποιεί τα κοινωνικά δίκτυα για την αυτοπροβολή και υπερπροβολή του μέσω αυτοπεριγραφών ή φωτογραφιών, που θρέφουν την υπέρμετρη αίσθηση σπουδαιότητας του εαυτού του. Ικανοποιεί έτσι τη ματαιδοξία του προεσελκύοντας την προσοχή των άλλων και δημιουργώντας ένα ευρύ φάσμα επιφανειακών σχέσεων.*

*Σημείωση: Στην απάντηση δε χρησιμοποιήθηκαν μεταδιατυπώσεις εκτός από την εισαγωγική αναφορά (Σύμφωνα με το κείμενο... ).*

**Ποια γνωρίσματα διακρίνουν, σύμφωνα με το Κείμενο I, τη ναρκισσιστική διαταραχή; Να απαντήσετε σε μία παράγραφο (70-80 λέξεις).**

Βάσει του κειμένου Ι. η ναρκισσιστική διαταραχή φέρει σημαντικά χαρακτηριστικά. Γίνεται λόγος για την τάση αυτοπροβολής μέσω αυτοπεριγραφών, ενώ υποθάλπεται το ματαιόδοξο του χαρακτήρα τους αλλά και η σύναψη ρηχών και επιφανειακών σχέσεων.

*ΙΙ. Προσεγγίζοντας την οργάνωση και τη γλώσσα του κειμένου*

**1. Το κείμενο μπορεί να χαρακτηριστεί απαιτητικό ως προς την κατανόησή του (παρουσιάζει υψηλό βαθμό δυσκολίας) και χαρακτηρίζεται από ύφος σύνθετο και απρόσωπο / ουδέτερο.**

**α) Ποια στοιχεία της γλώσσας του κειμένου συνηγορούν σε αυτό;**

**β) Πώς εξηγούνται αυτές οι εκφραστικές επιλογές σε σχέση με το χαρακτήρα του κειμένου και τον στόχο του αρθρογράφου;**

*α) Εκφραστικές επιλογές που καθιστούν το κείμενο ιδιαίτερα απαιτητικό / δύσκολο στην κατανόηση:*

*Η* ***ονοματοποίηση****, δηλαδή η προτίμηση στη χρήση ονοματικών συνόλων (έναντι ρηματικών που θα υποβοηθούσαν την κατανόηση), δίνει έμφαση σε αφηρημένες έννοιες / φαινόμενα, παράγει λόγο πυκνό αλλά και αμφισημίες ή ασάφειες και δυσκολία παρακολούθησης του νοήματος (η διογκούμενη τάση λήψεως αυτοφωτογραφιών..., ενδεικτικό σημείο της ναρκισσιστικής διαταραχής της προσωπικότητας..., περιγραφικές παραμέτρους του ναρκισσισμού..., αυξημένα επίπεδα δραστηριότητας..., ενός εαυτο-προβάλλοντος περιεχομένου..., υπεραντιπροσώπευση του ναρκισσισμού..., ναρκισσιστική προμετωπίδα αντανάκλασης..., αγωνιώδους προσπάθειας προσέλκυσης της προσοχής και προαγωγής ρηχών και ευκαιριακών σχέσεων...)*

*Το* ***ειδικό λεξιλόγιο*** *που σχετίζεται κυρίως με όρους της ψυχιατρικής, δυσκολεύει την προσπάθεια κατανόησης (να τεθεί η διάγνωση της ναρκισσιστικής διαταραχής της προσωπικότητας, διάχυτο πρότυπο μεγαλείου, παραβλάπτεται η λειτουργικότητα του ατόμου, Ιστριονική Διαταραχή της Προσωπικότητας, διάχυτο πρότυπο υπερβολικής συγκινησιακής έκφρασης, αυτοεπάρκεια, περιγραφικές παραμέτρους του ναρκισσισμού, χαμηλούς δείκτες ναρκισσισμού στα σχετικά ερωτηματολόγια…). Στο κείμενο υπάρχει επίσης ειδικό λεξιλόγιο που σχετίζεται με τα κοινωνικά δίκτυα, το οποίο, ωστόσο, δεν προκαλεί ιδιαίτερη δυσκολία εξαιτίας της εξοικείωσης του μέσου αναγνώστη με αυτό.*

*Ο* ***μακροπερίοδος λόγος με υποτακτική σύνδεση*** *εξυπηρετεί την ανάγκη να αποδοθούν οι λογικές σχέσεις των νοημάτων των προτάσεων (και των φαινομένων) και ανταποκρίνεται στις απαιτήσεις του επιστημονικού λόγου. Από την άλλη, λόγω της πολύπλοκης δομής και της σύνδεσης πολλών νοημάτων, καθιστά πιο δύσκολη την κατανόηση (Τα εύλογα ερωτήματα ως προς το κατά πόσον… ης πραγματικής τους ζωής)*

*Η χρήση της* ***παθητικής σύνταξης*** *συνιστά γνώρισμα του επιστημονικού λόγου και καθιστά το ύφος από τη μια απρόσωπο και από την άλλη πιο σύνθετο (Πρώτα απ’ όλα για να τεθεί…. διαπιστώνεται... παραβλάπτεται... πληρούνται…). Αντίθετα η ενεργητική φωνή καθιστά τον λόγο πιο απλό και κατανοητό*

*β) Αιτιολόγηση των παραπάνω εκφραστικών επιλογών*

*Οι εκφραστικές επιλογές διακρίνουν κείμενα επιστημονικού λόγου, όπως το άρθρο του Χ. Λιάπη. Ο αρθρογράφος είναι ειδικός πάνω στο θέμα που εξετάζει (ψυχίατρος) και προσπαθεί να διερευνήσει με βάση τις γνώσεις και τις μεθόδους της επιστήμης του τη σχέση των αυτοφωτογραφιών (selfies) με τη ναρκισσιστική διαταραχή και να παρουσιάσει μια επιστημονική και έγκυρη απάντηση στο ευρύ κοινό. Τον στόχο αυτόν εξυπηρετούν οι παραπάνω εκφραστικές επιλογές.*

**2. Ένα κείμενο επιστημονικού λόγου διακρίνεται από:**

**λογική οργάνωση**

**αποδεικτικότητα**

**αναφορική λειτουργία της γλώσσας**

**απρόσωπο ύφος.**

**Να αναζητήσετε αυτά τα γνωρίσματα στο κείμενο που σας δόθηκε.**

***Απάντηση***

*Η λογική οργάνωση του κειμένου: Ο αρθρογράφος εισάγει αρχικά στο θέμα (1η §) και θέτει τον προς διερεύνηση προβληματισμό (2η §). Στη συνέχεια εκθέτει τη μέθοδο και τα επιμέρους πορίσματα (3η § έως 5η §) και με βάση αυτά εξάγει τα συμπεράσματα (6η § έως 9η §). Υπάρχει, επομένως, λογική σύνδεση των ιδεών και των επιμέρους τμημάτων του κειμένου.*

*Η επίκληση πορισμάτων ερευνών στα οποία στηρίζονται οι ισχυρισμοί του αρθρογράφου (όπως προκύπτει από σχετικές έρυνες... φαίνεται να εμφανίζουν θετική συσχέτιση...). Ωστόσο στο κείμενο ο αρθρογράφος δεν αναφέρει τις συγκεκριμένες έρευνες στις οποίες στηρίζονται τα πορίσματα, ούτε στοιχεία, στατιστικά, δεδομένα κ.λπ. Κατ' αυτόν τον τρόπο υπονομεύεται η εγκυρότητα των συμπερασμάτων του.*

*Κυρίαρχη είναι η αναφορική λειτουργία της γλώσσας, εφόσον ο στόχος είναι η ερμηνεία και η πειθώ (π.χ. 2η § και 3η §)*

*Στο κείμενο κυριαρχεί το γ ρηματικό πρόσωπο που δηλώνει αντικειμενικότητα και διαμορφώνει ύφος απρόσωπο.*

**Να εντοπίσετε τρεις λεξικογραμματικές επιλογές στο κείμενο Ι. και στη συνέχεια να αναφερθείτε στο επικοινωνιακό τους αποτέλεσμα.**

Τρείς λεξικογραμματικές επιλογές στο κείμενο Ι που μπορούν να εντοπιστούν είναι:

Το ρηματικό πρόσωπο, το σημείο στίξης των εισαγωγικών και το σχήμα λόγου της μεταφοράς.

Συγκεκριμένα, ο συντάκτης κάνει χρήση τρίτου ενικού ρηματικού προσώπου ενισχύοντας την αντικειμενικότητα των λεγομένων αναφορικά με την τόνωση της ναρκισσιστικής στάσης από την κατάχρηση των μέσων κοινωνικών δικτύων («αποτελεί, διαπραγματεύεται» α’ παράγραφος). Παράλληλη η χρήση του σημείου στίξης των εισαγωγικών, όπως «φωτογραφία στο προφίλ», στην έβδομη παράγραφο του κειμένου προσδίδει έμ- φαση στο σημείο, αφού πρόκειται για την κατεξοχήν φωτογραφία του ατόμου, η οποία, όπως λέγεται, αποτελεί ναρκισσιστική προμετωπίδα αυτοαντανάκλασης στην ψηφιακή λίμνη της σύγχρονης μυθολογίας των ηλεκτρονικών μέσων κοινωνικής δικτύωσης. Τέλος, η χρήση του σχήματος λόγου της μεταφοράς, «…αν δεν υποκρύπτει τον ναρκισσιστικό ύφαλο για τον οποίο μας προειδοποιεί το υπερποστάρισμα αυτό-φωτογραφιών…» εντείνει την παραστατικότητα, το επεξηγηματικό τόνο στο σημείο τονίζοντας ότι η υπέρμετρη ενασχόληση με τα μέσα κοινωνικής δικτύωσης , αν δεν υποκρύπτει τον ναρκισσιστικό ύφαλο για τον οποίο μάς προειδοποιεί το υπερποστάρισμα αυτό-φωτογραφιών, μπορεί να επικαλύπτει βαθύτερες ψυχοπαθολογικές καταστάσεις, όπως ο εθισμός στο Διαδίκτυο ή η εφηβική κατάθλιψη. Καταστάσεις που απαιτούν την εγρήγορση των γονέων και την παρέμβαση των ειδικών.

**Πώς αναπτύσσει ο συντάκτης την τέταρτη και όγδοη παράγραφο στο κείμενο I.; Ποιο είναι το επικοινωνιακό αποτέλεσμα που επιτυγχάνεται;**

Ο συντάκτης στην τέταρτη παράγραφο του κειμένου I οργανώνει τις σκέψεις τους αναπτύσσοντας την παράγραφο με την μέθοδο των παραδειγμάτων. Συγκεκριμένα παραθέτοντας τα παραδείγματα («η αυτοεπάρκεια, …να διερευνηθεί.»). Επεξηγεί περιγραφικές παραμέτρους του ναρκισσισμού που συναρτώνται με τις αυτοφωτογραφίες των νεαρών χρηστών. Παράλληλα η οργάνωση των σκέψεων του κειμενογράφου στην όγδοη παράγραφο του κειμένου I ο κειμενογράφος οργανώνει της σκέψεις του αναπτύσσοντάς την κυρίως με την μέθοδο του αίτιο-αποτελέσματος. Ενδεικτικό σημείο συνιστά («οι νάρκισσοι χρησιμοποιούν τα ψηφιακά δίκτυα κοινωνικής αλληλεπίδρασης: αίτιο, ανατροφοδοτούν την υπέρμετρη αίσθηση σημαντικότητας εαυτού που τους χαρακτηρίζει: αποτέλεσμα»), όπου διαφαίνεται ο ρόλος των μέσων κοινωνικής δικτύωσης στον καθορισμό της αυτοεπιβεβαίωσης των χρηστών.

**Το κείμενο Ι. μπορεί να χαρακτηριστεί απαιτητικό ή δύσκολο ως προς την κατανόησή του.Σε ποιο συγκεκριμένο γραμματειακό είδος ανήκει; Ποια [κειμενικά] χαρακτηριστικά του σάς οδηγούν σε αυτήν τη διαπίστωση; Αιτιολογήστε τις απαντήσεις σας καταγράφοντας και από ένα αντίστοιχο χωρίο.**

Το κείμενο I συγκαταλέγεται στο γραμματειακό είδος του αποδεικτικού δοκιμίου. Κειμενικά χαρακτηριστικά που οδηγούν σε αυτή τη διαπίστωση αφορούν την χρήση κυρίως της αναφορικής γλώσσας στο μεγαλύτερο μέρος του κειμένου, όπως «Γίνεται φανερή λοιπόν η υπεραντιπροσώπευση του ναρκισσισμού στα κοινωνικά δίκτυα …μέσων κοινωνικής δικτύωσης» με έμφαση στο σοβαρό και επίσημο ύφος χωρίς να απουσιάζει και η ποιητική γλώσσα σε ορισμένα σημεία όπως, «… ψηφιακή λίμνη της σύγχρονης μυθολογίας των ηλεκτρονικών μέσων κοινωνικής δικτύωσης.» στην έβδομη παράγραφο του κειμένου. Η αντικειμενική οπτική που επικρατεί παρουσιάζει έγκριτα στοιχεία από έρευνες διερεύνησης της ναρκισσιστικής διαταραχής προσωπικότητας υποβοηθούμενη στο μέγιστο βαθμό από την λογική οργάνωση των νοημάτων – ιδεών του συντάκτη ο οποίος επιχειρηματολογώντας κατά κύριο λόγο με πορίσματα ερευνών, παραδείγματα και γενικές αλήθειες καταλήγει να επιτυγχάνει το ζητούμενο επικοινωνιακό αποτέλεσμα. Αποδεικνύει, ουσιαστικά ότι ο ναρκισσισμός των χρηστών των κοινωνικών δικτύων τροφοδοτείται καταλυτικά από τα μέσα αυτά.

*ΙΙΙ. Μετασχηματίζοντας τη γλώσσα του κειμένου*

**1. Να επαναδιατυπώσετε το παρακάτω απόσπασμα κάνοντας τις απαραίτητες μετατροπές ως προς το είδος της σύνταξης (και τα ρηματικά πρόσωπα) και αντικαθιστώντας τις υπογραμμισμένες λέξεις με άλλες συνώνυμες και τις περιφράσεις με ισοδύναμους νοηματικά μονολεκτικούς τύπους, ώστε το ύφος να γίνει απλό, ζωντανό και πιο οικείο / κατανοητό στον μέσο αναγνώστη:**

*Πρώτα απ’ όλα, για να τεθεί η διάγνωση της ναρκισσιστικής διαταραχής της προσωπικότητας θα πρέπει να διαπιστώνεται ένα διάχυτο πρότυπο μεγαλείου –στη φαντασία ή τη συμπεριφορά–, σε συνδυασμό με την ανάγκη για θαυμασμό και την έλλειψη ενσυναίσθησης, δηλαδή ενδιαφέροντος για τα συναισθήματα και τις ανάγκες των άλλων. Θα πρέπει, επίσης, να παραβλάπτεται η λειτουργικότητα του ατόμου και να πληρούνται συγκεκριμένα κριτήρια, όπως ισχύει και για άλλες διαταραχές της προσωπικότητας [...].*

***Απάντηση***

*Πρώτα απ’ όλα, για να διαγνώσουμε ναρκισσιστική διαταραχή της προσωπικότητας θα πρέπει να διαπιστώνουμε μεγαλομανία –στη φαντασία ή τη συμπεριφορά–, σε συνδυασμό με την ανάγκη για θαυμασμό και την έλλειψη ενσυναίσθησης, δηλαδή ενδιαφέροντος για τα συναισθήματα και τις ανάγκες των άλλων. Θα πρέπει, επίσης, (η ναρκισσιστική διαταραχή) να ζημιώνει τη λειτουργικότητα του ατόμου και να ικανοποιεί συγκεκριμένα κριτήρια, όπως ισχύει και για άλλες διαταραχές της προσωπικότητας [...].*

**2. Να δημιουργήσετε ολοκληρωμένες προτάσεις μετατρέποντας τις υπογραμμισμένες ονοματικές φράσεις σε ρηματικές και κάνοντας τις απαραίτητες αλλαγές.**

*διογκούμενη τάση λήψεως αυτοφωτογραφιών –των καλούμενων selfies– και εν συνεχεία προβολής τους στο Facebook*

*η διάγνωση της ναρκισσιστικής διαταραχής της προσωπικότητας*

*προσπάθεια ευθείας συνδέσεως των selfies με τη ναρκισσιστική διαταραχή.*

*η τάση για ανάληψη ηγετικών ρόλων και η απαίτηση του θαυμασμού των άλλων*

*χρησιμοποίησή τους για τη διατυμπάνιση ενός κατά πολύ περισσότερο εαυτο-προβάλλοντος περιεχομένου*

*η υπεραντιπροσώπευση του ναρκισσισμού στα κοινωνικά δίκτυα*

*αύξηση του ήδη υπάρχοντος ναρκισσισμού*

*αγωνιώδους προσπάθειας προσέλκυσης της προσοχής και προαγωγής των ρηχών και ευκαιριακών σχέσεων*

***Απάντηση***

*Διογκώνεται η τάση (των νέων) να λαμβάνουν αυτοφωτογραφίες –οι οποίες αποκαλούνται selfies– και εν συνεχεία να τις προβάλλουν στο Facebook*

*Διέγνωσε ναρκισσιστική διαταραχή της προσωπικότητας*

*Προσπαθούμε να συνδέσουμε ευθέως τις selfies με τη ναρκισσιστική διαταραχή.*

*Τείνουν να αναλαμβάνουν ηγετικούς ρόλους και απαιτούν να θαυμάζονται από τους άλλους*

*Χρησιμοποιούν τις selfies για να διατυμπανίζουν ένα κατά πολύ περισσότερο εαυτο-προβάλλον περιεχόμενο*

*Ο ναρκισσισμός υπεραντιπροσωπεύεται στα κοινωνικά δίκτυα*

*Αυξάνει ο ναρκισσισμός που ήδη υπάρχει*

*Προσπαθούν αγωνιωδώς να προσελκύσουν την προσοχή και να προαγάγουν ρηχές και ευκαιριακές σχέσεις*

**3.** Τι δηλώνουν οι εγκλίσεις στους υπογραμμισμένους ρηματικούς τύπους στα παρακάτω χωρία του Κειμένου I;

α. …είναι δυνατό να επικαλύπτει βαθύτερες ψυχοπαθολογικές καταστάσεις...

β. Οι νάρκισσοι χρησιμοποιούν τα ψηφιακά δίκτυα κοινωνικής αλληλεπίδρασης...

γ. …θα πρέπει [...] να λαμβάνεται υπόψη και η γενικότερη τάση των νάρκισσων να ποστάρουν φωτογραφίες στα μέσα κοινωνικής δικτύωσης.

δ. …οι γυναίκες έχουν γενικά την τάση να ποστάρουν περισσότερες selfies από τους άνδρες...

α. Υποτακτική έγκλιση χρόνο ενεστώτα: εκφράζει δυνατότητα…

β. Οριστική έγκλιση χρόνο ενεστώτα: υποδηλώνεται το πραγματικό …

γ. Υποτακτική έγκλιση χρόνο ενεστώτα: το παρόν χωρίο ενέχει επιτακτική χροιά (προσταγή –προτροπή)

δ. Υποτακτική έγκλιση χρόνο ενεστώτα: εκφράζεται το πιθανό – δυνατό για το μεγαλύτερο ποσοστό αυτοφωτογραφιών των γυναικών έναντι των ανδρών.

«Η υπερβολική χρήση του Διαδικτύου συντελεί, επιπροσθέτως, στην αύξηση του ήδη υπάρχοντος ναρκισσισμού, μέσω των δυνατοτήτων για ελεγχόμενη αυτοπροβολή που αυτό προσφέρει, καθώς και μέσα από τον κορεσμό της αγωνιώδους προσπάθειας προσέλκυσης της προσοχής και της προαγωγής των ρηχών και ευκαιριακών σχέσεων..».

Να μετασχηματίσετε το παραπάνω απόσπασμα σε μία περίοδο λόγου με μία κύρια και δύο δευτερεύουσες προτάσεις, μετατρέποντας τις υπογραμμισμένες ονοματικές φράσεις σε ρηματικές και κάνοντας τις απαραίτητες αλλαγές στη σύνταξη. Ποια από τις δύο εκδοχές του αποσπάσματος θα χρησιμοποιούσατε σε περίπτωση που απευθυνόσαστε σε έναν νέο της ηλικίας σας και γιατί;

Ο μετασχηματισμός του συγκεκριμένου αποσπάσματος έχει ως εξής:

Η υπερβολική χρήση του διαδικτύου επιτείνει τον ήδη υπάρχοντα ναρκισσισμό, καθώς οι χρήστες θέτουν μέσω της αυτοπροβολής τους ως κύριους στόχους, την προσέλκυση της προσοχής των άλλων, αλλά και συνάπτουν συγχρόνως επιφανειακές και ευκαιριακές σχέσεις.

1. Η δήλωση επιδοκιμασίας, θαυμασμού, αποδοχής για μια φωτογραφία, δημοσίευση, σχόλιο κ.λπ., στο Διαδίκτυο (συνήθως στα μέσα κοινωνικής δικτύωσης, όπως το Facebook). [↑](#footnote-ref-1)